title: LIVEBLOG: Ljouwert fiert Befrijingsdei

maintext:
Yn Ljouwert is hjoed de start fan de nasjonale fiering fan befrijingsdei. Omrop Fryslân is der de hiele dei by. Der is fanalles te dwaan yn de stêd. Hjirûnder folgje we de aktiviteiten yn in blog dat we hieltyd oanfolje.
14:03 oere: It befrijingsfjoer yn Ljouwert is sneontemiddei direkt neidat it offisjeel oanstutsen is ek alwer út gong. Premier Mark Rutte koe it fjoer om healwei twaen hinne al dreech oankrije. Troch ûnbekende oarsaak binne de flammen direkt dêrnei ek alwer út gong. Technisy fan de organisaasje binne in healoere dwaande west om it fjoer wer oan te krijen. Dat is no slagge.
13:30 oere: It Noardewyn Live poadium is los. Sjoch nei de livestream op ús website. Oant 18:00 oere is it poadium ek op tv te sjen.
Dizze bands en artysten sille optrede:
13:30 - 13:45 oere: Earbetoan Doede Bleeker/Bruno Rummler
13:50 - 14:15 oere: Restless
14:30 - 15:00 oere: The Amp
15:15 - 15:45 oere: Weekend at Waikiki
16:00 - 16:30 oere: Livin 'Blues Exp.
16:45 - 17:15 oere: Bad to the Bone
17:30 - 18:00 oere: Incursion Dementa
18:30 - 19:30 oere: Claw Boys Claw
20:00 - 21:00 oere: Strawelte
21:15 - 21:45 oere: De Doelleazen
12:54 oere: It befrijingsfjoer is oankaam yn Ljouwert. Om healwei twaën sil premier Rutte it offisjeel oanstekke. Dat is de start fan alle Nederlânske befrijingsfestivals.
12:29 oere: Op NPO 1 is it programma fanút de Blokhúspoarte te sjen: Sjoch live
12:05 oere: Rutte krijt fan Andre Boers it boek De Joodse Bruiloft oanbean. Boers wie de soan fan it echtpear út it boek.
11:43 oere: Besikers binne ûnder de yndruk fan it programma yn de Blokhúspoarte
Ontroerend treffen tussen #Minister-President en heer Fokkema in zijn voormalige cel in #Blokhuispoort in #Leeuwarden. pic.twitter.com/lb3TbuAtj9 — CdK Brok (@cdkfryslan) May 5, 2018
Groeten uit Leeuwarden. Aan t begin van bevrijdingsdag - in de Blokhuispoort. pic.twitter.com/BDBCtkiWJV — hans laroes (@hanslaroes) May 5, 2018
11:38 oere: Willem de Vries makket him klear foar de optredens op it Noardewyn Live-poadium, yn de Arendstún yn Ljouwert.
11:14 oere: Rapper Ronnie Flex fleant hjoed mei in helikopter oer Nederlân hinne. Hy sil alle befrijingsfestivals oandwaan.
10:26 oere: Yn de stêd binne in soad aktiviteiten hjoed en dêrom is de omjouwing fan de Prinsetún ticht foar it ferkear (Groeneweg en omkriten). De organisaasje hat bussen ynhierd om minsken fan it WTC Expo nei de stêd te bringen. It WTC is dan ek it plak dêr't je hjoed it bêste de auto kwyt kinne. Oare plakken dêr'tst de auto parkeare kinst, binne de garaazjes by it Saailân en it Hoeksterend.
De officiële start van Bevrijdingsdag is dit jaar in Leeuwarden en wordt tussen 12 – 13 uur uitgezonden op @NPO1. Kom je vandaag naar ús stadsje om van de zon en het Bevrijdingsfestival te genieten? Check: https://t.co/anHRhXaYIj #LF2018 #CH2018 #bevrijdingsdag #leeuwarden pic.twitter.com/uCdvC7bgnK — LF2018 (@LF2018) May 5, 2018
.@Stine__Jensen bereidt zich in Leeuwarden voor op de vrijheidslezing: ‘Ik heb die vrijheid in mijn leven op drie verschillende manieren ervaren: als Deense vrijheid, als Nederlandse vrijheid én als spirituele vrijheid’. @artrooijakkers presenteert de uitzending @NPO1 12:00. pic.twitter.com/0EFWOkuetn — Human (@omroephuman) May 5, 2018
10:00 oere: Premier Mark Rutte is oankaam yn de Blokhúspoarte. Hy sil om 13:30 oere it befrijingsfjoer ûntstekke. Dêrnei begjinne alle fjirtjin befrijingsfestivals yn Nederlân.
09:37 oere: Bûten Ljouwert binne hjoed ek aktiviteiten:
Vanochtend om 11.45 uur een hartstikke leuk uitje in Kollum. Oude legervoertuigen @keepthemrolling bezoeken het centrum. https://t.co/yTAyFAScsJ pic.twitter.com/9YzVP0eKTP — jelle boerema (@jeboerema) May 5, 2018
09:00 oere: Boargemaster Crone fan Ljouwert is der klear foar:


title: Feitsma: Festivals moatte betelje, mar we tinke mei

maintext:
De gemeente Ljouwert is ree om mei te tinken oer in systeem wêrmei't de festivals Welcome to the Village en Psy-Fi dochs noch toeristebelesting ferhelje kinne op de besikers. Dit jier is dy toeristebelesting fan krêft wurden, mar dat is de twa festivals net ferteld. En dy hiene der ek hielendal net op rekkene by de kaartferkeap.
It giet om in euro foar eltse oernachting fan in besiker en dan rinne de kosten hurd op. De gemeente hat in belange-organisaasje fan toeristyske bedriuwen wol apart ynformearre oer de nije belesting.
De festivals moatte wol gewoan betelje, fynt wethâlder Sjoerd Feitsma fan Ljouwert. Want de regel is dat je jinsels ynformearre moatte oer jildende wetten en belestings. En de komst fan de nije belesting is publisearre. Feitsma wol wol meitinke en prate oer in praktyske oplossing foar it probleem.

fasttext_language: fy


title: Greide fol skilderijen by Sleat kin reinbui trochstean

maintext:
Miskien hiene jo it al earder sjoen: al dy wite doeken yn it lân by Sleat. De 499 kanvassen wurde troch fjouwerhûndert Europeeske keunstners beskildere. De ôftraap fan de skilderaksje wie tiisdei. It megaprojekt is it idee fan keunstner Dirk Hakze, dy't soartegelikense aksje ek alris op in Waadeilân hâlden hat. Hakze sil sels 99 doeken beskilderje.
Op de heuvel by Sleat is it hiele keunstwurk it bêste te sjen. De fjouwerhûndert skilders komme út trettjin Europeeske lannen. De ferve is wetterfêst, dat it makket foar de skilderijen neat út dat se bûtendoar stean bliuwe. Alle dagen komme der beskildere doeken by. Yn septimber moatte se allegearre ôf wêze.


title: Jild foar boeren bûten greidefûgelkearngebieten

maintext:
Agraryske Natuerferiening Noardlike Fryske Wâlden wol 15.000 euro fan it eigen jild ynsette foar boeren dy't harren bêst dogge foar de greidefûgels, mar bûten de saneamde greidefûgelkearngebieten buorkje. As je net yn sa'n gebiet sitte, is der gjin provinsjale subsydzje beskikber. De gedachte dêrachter is dat in útwreiding fan it tal briedende greidefûgels better wol, as je dat út ien, grut en goed beheard gebiet wei dogge.
In los gebiet bûten it kearngebiet soe fierstente kwetsber wêze. Mar sa'n los gebiet soe wol oan in greidefûgel kearngebiet taheakke wurde kinne, as dêr oanlieding ta is, lit Evie Vinken fan Noardlike Fryske Wâlden witte. Mei dêrom wolle sy de famylje Ellens stypje, dy't by Eastermar buorkje en in plasdrasgebietsje oanlizze. Ek boeren dy't in strook maislân braak lizze litte, komme yn oanmerking foar in fergoeding.


title: Kollum: "Kabaal op de Dam"

maintext:
"It soe net. Omdat it net goed foar de bloeddruk is. En toch doch ik it. Mei it risiko dat ik aanst 150 oer 300 mjit. Ik ha it fansels oer de oanlieding foar dizze kollum. Der wiene ôfrûne dagen genôch berjochten dêr’t men oer te set koe. Dochs is de oprop om op 4 maaie de deadebetinking te fersteuren it nijs dat my it meast pleaget.
Om earlik te wêzen tocht ik earst dat it in hoax wie, in berjocht fan De Speld of ferlykbere kanalen. Spitigernôch wie dat net it gefal. De aksjegroep ‘Geen 4 mei voor mij’ die op facebook in oprop om de twa minuten stilte by de betinking op de Dam mei kabaal te fersteuren. Ik soale hast fan de stoel doe’t ik it lies. De betinking is nammentlik rasistysk neffens dy groep. Hoe groanysk ferfeeld, narsistysk, ûnwittend en net te bedjipjen ûnnoazel moat je wêze om ta sa’n aksje op te roppen.
Wy libje yn in frij lân. Yn in demokrasy dêr’t je de frijheid ha om ergens tsjin te wêzen, om jins miening te uterjen, om te sizzen watst wolst en te wêzen wa’tst wêze wolst. Dy frijheid is lykwols net fanselssprekkend. Dy is op in ûnhuerige wize befochten wurden. Yn de Twadde Wrâldoarloch foelen tusken de 50 en 70 miljoen deaden. Slachtoffers fan in striid dy’t oer ymperialisme gie, oer rasisme en fassisme. Krekt dy saken dêr’t aksjegroepen as ‘Geen 4 mei voor mij’ en ‘De Grauwe Eeuw’ it Nederlânske regear en it folk no fan beskuldigje. Se misbrûke frijheid en tolerânsje om op folslein respektleaze wize de maatskippij te konfrontearjen mei harren keunstmjittich slachtofferskip, om yntolerânsje oan te jeien en haat te siedzjen. Alles dêr’t dy twa minuten op in totaal fan 525.600 yn in jier foar stean, moatte blykber troch kabaal besmoarge en oantaast wurde.
Ferjit net dat dit gjin isolearre ferskynsel is. It is in symptoom. Tink oant it antysemitisme dat wer tanimt. Net allinne hjir, mar yn tal Europeeske lannen. Oan de ûntkenning fan de holocaust en it feit dat dy op guon skoallen net mear behannele wurde kin. De betsjutting fan de Twadde Wrâldoarloch en it betinken dêrfan stiet ûnder druk.
Oarloggen wêr en wannear ek mar binne inketswarte siden yn de skiednis fan de minskheid. It is wichtich om dêr by stil te stean. Om te beseffen wêr’t de minske ta by steat is sûnder respekt, sûnder tolerânsje, ferdraachsumens en moederaasje. Om net hieltyd wer deselde fouten te meitsjen. Dat is wêr’t dy twa minuten foar stean. En om krekt dat fersteure te wollen betsjut datst der neat fan begrypst. Datst nettsjinsteande moaie praatsjes gjin grissel moederaasje, respekt, tolerânsje en ferdraachsumens yn ’e hûd hast. Datst mei oare wurden in egoïstyske, stomme en gefaarlike kloatsek bist. Dy’t him of har ta de teannen út skamje moat."


title: Oanhingersalto soarget foar oerlêst op N31 by Ljouwert

maintext:
In bysûnder ûngelok op de N31 by Ljouwert, moandeitemoarn. In oanhinger kaam hjirby op 'e kop en rjochtop steand efter de auto te stean. De bestjoerder fan in grienbedriuw ried op de N31 mei in kar sân. De oanhinger begûn ynienen te slingerjen en sloech oer de kop. Uteinlik kaam de kar rjochtop ta stilstân. De folsleine lading bedarre hjirby yn de berm. De bestjoerder kaam mei de skrik frij.
De rydbaan is ôfsletten foar ferkear, sadat it sân fan de dyk skept wurde kin en de oanhinger fuortsleept wurde kin.


title: Panielen ûntbleate mei ynfo oer delstoarte WOII-bommewerpers

maintext:
Yn Dokkum en Damwâld binne sneontemiddei twa panielen ûntbleate mei ynformaasje oer twa Stirling bommewerpers dy't dêr yn de oarloch delstoart binne. By de crash by Damwâld kamen seis fan de sân bemanningsleden om it libben. By dy yn Dokkum fiif fan de acht. De oerlibjenden waarden kriichsfinzene makke.
De monuminten binne mooglik makke troch in gearwurking tusken de wurkgroep Se foelen foar ús en de Stichting Missing Airmen Memorial Foundation. By de ûntbleating wiene ek famylje fan de bemanningsleden en minsken fan de ambassades fan Kanada en Grut-Brittannië oanwêzich.


title: Plysje fynt lichem yn Van Harinxmakanaal by Frjentsjer

maintext:
De plysje hat tongersdeitemiddei in lichem fûn yn it Van Harinxmakanaal by Frjentsjer. Der is noch net bekend makke om wa't it giet.
Yn de direkte omjouwing wurdt al dagenlang socht nei de 26-jierrige Dénis Heinen út Soest, dy't sûnt snein fermist is yn Frjentsjer. Heinen lei mei syn boat yn de haven en is dêr yn de nacht fan sneon op snein foar it lêst troch freonen sjoen. Sneintejûn is de plysje ynskeakele. Dy siket sûnt dy tiid nei de fermiste man. Tongersdei waard by dy syktocht ûnder oaren dûkers, sonarapparatuer, in ûnderwetterrobot en speurhûnen brûkt.
Mear ynformaasje folget.


title: Fryske 50Plus bliuwt lakonyk ûnder problemen partijbestjoer

maintext:
Polityk lieder Jan Waterlander fan de partij 50Plus yn Fryslân makket him gjin soargen oer de rommelerij yn it bestjoer fan de partij. Sân fan de acht bestjoersleden binne opstapt, omdat se net mear troch ien doar kinne mei de foarsitter.
Waterlander seit dat it wol faker mis is yn it bestjoer, mar dat de ôfdieling Fryslân der net safolle lêst fan hat. Neffens him hinget de stabiliteit fan de partij hjir net fan ôf. "De minsken yn Fryslân rekkenje ús ôf op wat wy hjir dogge", seit Waterlander. "Ik lit it moai oan my foarbygean, lit se elkoar dêr de tinte mar útfjochtsje".
50Plus hat yn Fryslân ien Steatelid, dat is Jan Waterlander. En yn Ljouwert hat de partij ien gemeenteriedslid.


title: 'Stille krêften' yn it sintsje set yn IepenUP Live

maintext:
Yn IepenUP Live binne woansdeitejûn de IepenUp Awards útrikt oan de 'stille krêften' yn de maatskippij. Minsken dy't dingen dogge dy't lyts lykje, mar fan grutte betsjutting binne foar de neiste omjouwing. Of om't se in foarbyld foar oaren binne. Bygelyks Desmond van Gennip út Ljouwert. Hy krige in award, omdat hy mantelsoarger is foar syn sus mei in autistyske oandwaning.
De 96-jierrige Froukje van der Heijde krige in priis, om't se pubers op skoallen fertelt oer de oarloch. En Martha Ament rjochte in 30+ frouljusfuotbalteam op en fertsjinne dêrmei in beker. Paralympysk hurdfytster Alyda Norbruis rikte in IepenUP Award út oan Piet Hofman, dy't al mear as 40 jier lange tochten fytst en yn ôfstân al njoggen kear de wrâld omfytst hat.
2018 euro
Deputearre Johannes Kramer rikte oan it ein fan de jûn de offisjele prizen út. Ljochtstill Earnewâld, Turfvaart Appelscha, Skoalleprojekt Schiermonnikoog Yn de mande, Feest voor doven en It Hasker Pompke krigen fan it Iepen Mienskipsfûns 2018 euro om te besteegjen oan harren projekten.


description: De testflecht soe om 15.30 oere begjinne, mar dat wurdt útsteld oant 17.00 oere. Boppedat wurdt in oer tastel ynset.

title: 'Belevingsflecht' fan Boeing fertrage troch technysk mankemint

maintext:
De spesjale testflecht foar lûdshinder fan Lelystad Airport is woansdeitemiddei fertrage troch in technysk mankemint. It wie de bedoeling dat de flecht om 15.30 oere begjinne soe, mar neffens it ministearje fan Ynfrastruktuer en Wettersteat wurdt dat letter, om 17.00 oere. Der is in oar tastel ynset.
Doel fan de flecht is bewenners ûnderfine te litten hoefolle leven oft de fleanprosedueres om Lelystad hinne opleverje, as dêr fan 2020 ôf fakânsjeflechten útfierd wurde. By dizze 'belevingsvlucht' wurde alle oankommende en fuortgeande rûtes om Lelystad Airport hinne ien kear flein en komt it tastel boppe in diel fan ûnder oare Fryslân en Grinslân oer.


description: Wetterskip Fryslân stribbet nei in 'muskusrôt-skjin' Fryslân. It wetterskip seit dat as reaksje op it rapport fan de Unie van Waterschappen oer de takomst

title: Wetterskip Fryslân: en no op nei de nul muskusrotten

maintext:
Wetterskip Fryslân hat de muskusrottepleach 'ridlik ûnder kontrôle', skriuwt de Unie van Waterschappen yn in rapport. Yn grutte dielen fan Fryslân binne noch mar in bytsje muskusrotten oer. Dochs is it wetterskip net fan doel om de bestriding ôf te bouwen. Klustermanager muskusrottebestriding Kees Munting seit sels te strjibjen nei in 'muskusrôt-skjin Fryslân'. Dat doel wurdt net samar berikt, want yn Grinslân, Oerisel en Flevolân binne noch folop muskusrotten, en dy kinne fansels samar nei Fryslân swimme.
Wetterskip Fryslân stjoert dêrom geregeld Fryske rottefangers nei Grinslân om de buorlju te helpen. It mes snijt dan oan twa kanten: de Fryske rottefangers hâlde har fak by en eltse muskusrôt dy't yn Grinslân fongen wurdt, kin net mear nei Fryslân swimme. "Je moatte it byhâlde", seit ek rottefanger Abel de Boer. "Ien spantsje kin yn in jier tiid wol foar 38 neikommelingen soarchje en dan giet it hurd." De Boer hâldt it wetter yn 'e omkriten fan Frjentsjer yn de gaten. Yn de Tsjommer Feart fong er tsien jier lyn noch wol in pear tûzen rotten yn it jier, mar dizze maaitiid sit der net ien mear. De natoer knapt der fan op. De Feart hat wer folle reitkragen, de wâlskanten bliuwe moai geef en it tilt op fan de pompeblêden.
Omdat de rottebestriding minder tiid kostet hawwe de rottebestriders der no ek oare taken bykrigen lykas ynspeksje fan de wâlskanten en de fiskmigraasje.


title: Twa jier selstraf foar seksueel misbrûk meiwurkster opera

maintext:
In orkestlid fan Opera Spangea hat in jier sel krigen omdat er in minderjierrige meiwurkster fan de opera seksueel misbrûkt hat. De man út Ljouwert hat it 16-jierrich famke twa jier lyn nei de lêste opfiering dronken boarnd en misbrûkt yn har caravan.
De fertochte ûntkent, mar de rjochter giet mei yn de ferklearring fan it slachtoffer. De man is muzykdosint en rekket nei alle gedachten syn baan kwyt. Hy moat it famke ek hast seistûzen euro skeafergoeding betelje.


title: CDA-Europarlemintariërs yn Fryslân foar LF2018

maintext:
Fjouwer Europarlemintariërs fan it CDA binne freed yn Fryslân foar kulturele haadstêd. Der wurdt in wurkbesite brocht oan ferskate duorsume bedriuwen en se sille ek by de grutte iepening fan de 11 fountains wêze. Ek Twadde Keamerlid Harry van der Molen en deputearre Sander de Rouwe binne by de wurkbesite oanwêzich.
Foarige wike soe de Kultuerkommisje fan it Europeesk Parlemint eins op besite komme yn it ramt fan LF2018, mar dy besite gie net troch omdat dêr te min belangstelling foar wie, ta teloarstelling fan de organisaasje.


title: Bartelje: Frysk foar it Baskyske 'bertsolaritza'

maintext:
'Bartelje' wurdt de Fryske fariant op de Baskyske 'bertsolaritza'. In groepke Friezen wol dizze poëtyske keunstfoarm út Baskelân op Fryske grûn opbloeie litte.
Sjonge op rym
'Bertsolaritza' is poëzy, ymprovisaasje en muzyk tagelyk. De sjonger fan de 'bertso' krijt in ûnderwerp oanrikke en moat dêr binnen in heale minút in liet oer sjonge - op rym. Yn Baskelân is dizze keunstfoarm tige populêr. Tûzenen minsken komme dêr by elkoar om de striid tusken de bêste 'bertsolari' te folgjen.
Ek yn Fryslân wurdt besocht dizze keunst fan de grûn te krijen. Yn it Frysk hjit it 'bartelje', mei in knypeach nei 'boartsje' en it Ingelske 'battle'.
Fryslân DOK
Op 18 maaie is der in feestlike jûn yn talepaviljoen MeM yn Ljouwert. Dêr sil de Fryslân DOK-dokumintêre 'Súksesferhaal fan in minderheidstaal' yn premjêre gean, oer it Baskyske bertsolari-fenomeen. Op dizze jûn kin men sels ek besykje om te barteljen.
Baskysk/Fryske bartelpartij
Yn de wike fan 1 oant 8 july stiet it Baskysk sintraal yn it talepaviljoen MeM. In profesjonele Baskyske bertsolari sil dan workshops jaan en der sil in Baskysk/Fryske bartelpartij holden wurde.


title: Omrop TIP: it suksesferhaal fan in minderheidstaal

maintext:
Wurdt it foar minderheidstalen en -kultueren hieltyd dreger om oerein te bliuwen yn in globalisearjende wrâld? Yn Baskelân hawwe se in hiel oar ferhaal. Dêr sit it Baskysk al sûnt lange tiid yn de lift. Mei troch help fan in aktive regionale oerheid en in sterk bewustwêzen fan de Basken sels; ynjûn troch desennialange ûnderdrukking.
Bertsolaritza
In belangrike rol yn dit suksesferhaal is ek weilein foar it 'bertsolaritza', de keunst fan it ymprovisaasjesjongen. De dielnimmer (de 'bertsolari') kriget in opdracht en moat dy binnen in heale minút, sûnder helpmiddels, ferwurkje ta in a capella songen liet (in 'bertso'). Bertsolari's binne helden yn harren regio. Foar de Basken is it bertsolaritza de kaai nei de skatkeamer fan har eigen taal, kultuer en identiteit.
Ek yn Fryslân?
Soe soks ek net wat wêze foar Fryslân? Bertsolaritza is in moaie manier om de taal yn syn poëtyske foarm klinke te litten foar grut publyk, om maatskiplike swierrichheden op krityske of kabareteske wize besprekber te meitsjen, en om jong en âld op kreative manier mei-inoar yn kompetysje gean te litten. Programmamakker Bart Kingma wie yn Baskelân foar Fryslân DOK tsjûge fan de grutte bertsolaritza finale mei 14.500 opteine Basken yn in seal en ûndersocht de histoarje, de eftergrûn en it sukses fan dit fenomeen. Mei yn de efterholle de fraach: soe dat bertsolaritza net nei Fryslân ta helle wurde kinne?
De Fryslân DOK dokumintêre 'It suksesferhaal fan in minderheidstaal' is op snein 20 maaie om 17.00 oere en dêrnei fan 18.00 oere ôf alle oeren by Omrop Fryslân op telefyzje te sjen.


description: De froulju fan Sportklup Hearrenfean hawwe sneontemiddei yn de kampioensgroep fan de earedifyzje wûn fan PSV. Op besite yn Eindhoven waard it 4-2 foar de F

title: Froulju SC Hearrenfean winne fan PSV


title: FIDEO: Superfriezen oer sukses by de Superboeren

maintext:
In lytse wike lyn spilen trije Friezen de haadrol by de promoasje fan De Graafschap nei de earedifyzje: trainer Henk de Jong, assistint Sandor van der Heide en spiler Mark Diemers. Sy sieten freed yn Fryslân Hjoed oan tafel by Arjen de Boer.
De trije sjogge werom op de ôfrûne wike, it feest nei de promoasje, mar se prate ek alfêst oer takom seizoen. De Jong en Van der Heide binne ek alwer dwaande mei de tarieding en de nij seleksje. Dan moatte se it nei alle gedachten wol dwaan sûnder Diemers, dy't yn de belangstelling stiet fan oare klups.
En it kin net misse: ek SC Cambuur en SC Hearrenfean passearje de revu.


title: Kolleezje Smellingerlân foar it earst sûnder kristliken

maintext:
Foar it earst de skiednis sille yn it nije kolleezje fan boargemaster en wethâlders yn de gemeente Smellingerlân de kristlike partijen ûntbrekke. Dat hat ynformateur Ton Baas tiisdeitejûn bekend makke. It kolleezje bestiet de kommende jierren út de ELP, VVD, PvdA en de kombinaasje fan GrienLinks/FNP. De ELP krijt twa wethâlders. VVD, PvdA, GrienLinks/FNP hawwe elk ien wethâlder. Fiif foltiidswethâlder binne nedich fanwege it takepakket mei portefúljes dy't ekstra omtinken freegje.
De koälysje fertsjintwurdiget mei 17 fan de 31 riedssitten in mearderheid. De ELP, VVD en GrienLinks hawwe dizze kear mear stimmen krige as by de ferkiezingen yn 2014. Oare partijen mei stimmewinst kamen om oare redenen net yn byld foar de koälysjefoarming. "De PvdA en FNP hebben stemmen verloren, maar dat geldt - met uitzondering van D66 - ook voor de overige (college)partijen. Door de opstelling van D66 bij de vaststelling van het raadsprogramma ligt deelname aan een coalitie niet voor de hand", seit ynformateur Baas.
De koälysjepartijen moatte it no op haadlinen iens wurde oer in akkoart en dat opstelle. Dat sil de kommende trije wiken syn beslach krije. As alles neffens plan ferrint, kin it nije kolleezje ein dizze moanne ynstallearre wurde.
De ChristenUnie reägearre tiisdeitejûn skerp op de gearstalling fan it nije kolleezje. Pieter van der Zwan fan de ChristenUnie fynt it "zeer zorgelijk" dat der gjin kristlike partij mear yn it gemeentebestjoer sit. Saken as omtinken foar de 24-oere ekonomy en de keapsnein, kristlike soarchferliening, flechtlingewerk en oare saken dy't de kristlike identiteit reitsje sille oan de krapperein komme, tinkt ek. Ek fynt er it gjin goeie saak dat it grutte kristlike part fan de befolking yn Smellingerlân net mear 'werkenber' fertsjintwurdige is yn it gemeentebestjoer.
Yntze de Vries fan de ELP sjocht der hiel oars tsjinoan. Neffens him is de nije koälysje der foar alle ynwenners fan Smellingerlân, ek foar de stimmers op de kristlike partijen. Syn nije koälysjegenoaten stypje him yn dy opfetting.


description: Nei acht jier sykjen hat donorbern Betty Veldman einlik mear ynformaasje oer har eftergrûn. Troch DNA-testen, stambeamûndersiken en help fan oaren hat se n

title: Donorbern Betty Veldman wer stikje fierder yn syktocht nei har biologyske heit

maintext:
DNA
Betty is net allinnich, nei skatting binne der foar 2004 sa'n 40.000 donorbern mei in anonime donorheit. Pas yn juny 2004 waard de Wet Donorgegevens Kunstmatige Bevruchting fan krêft, dy't ynhâldt dat in donorbern fan 16 jier ôf gegevens opfreegje kin oer de donor. Mar de measte gegevens dêrfoar binne fernietige wêrtroch't donorbern fia DNA-databanken sykje nei harren donor, broers of sussen. Dat hat Betty ek dien. Se hat by ferskate ynstânsjes DNA ynlevere, mar oant in pear wike lyn nea in famyljelid fûn.
"Fia de webside MyHeritage krige ik einlik in berjocht dat der in DNA-match wie." Ien út de famylje fan har donorheit hie ek DNA ynlevere en dat waarde keppele oan dat fan Betty. It is in treddegraads nicht. "Ik wie echt oerrompele. Einlik in ljochtpuntsje nei safolle jierren fan sykjen."


title: Winner 100.000 euro hellet priis noch net op yn Ljouwert

maintext:
Op in lot fan de Staatsloterij XL dat ferkocht is by Tabakspesjaalsaak P. van der Kamp yn Ljouwert is in priis fan 100.000 euro fallen. It lot waard op 10 maaie al lutsen, mar de winner hat him noch net melden.
De haadpriis fan ien miljoen euro is útkeard oan fiif winners yn Amsterdam, Almere, Nieuwkoop, Bergen op Zoom en Malden. Sy hiene elk in fiifde part fan it lot kocht en krigen elk 200.000 euro. De Jackpot fan de Staatsloterij foel net en is dêrom trochskood nei de trekking op 10 juny. Dan kin der 17,5 miljoen euro wûn wurde.


title: Keunstners moatte út âlde LTS-skoalle yn Ljouwert

maintext:
Tsientallen bewenners, wêrûnder in tal keunstners, fan it âlde LTS-gebou oan de Nijlânsdyk yn Ljouwert moatte op syk nei in nij wenplak. Al in skoft wenje se anty-kreak yn it gebou dêr, mar der is besletten dat it gebou leech moat. Healwei juny moat elkenien der út wêze, en dat wylst der ek keunstners yn sitte dy't drok dwaande binne mei projekten yn it ramt fan Kulturele Haadstêd. Ien fan har is Wander Kas, lûdskeunstner. "It is dreech om yn Ljouwert wat te finen mei in soad romte en wat goedkeap is. Soks is der hast net." Hy hopet wol dat der wat komt.
It gebou wurdt sloopt en der komt in appartemintekompleks foar yn it plak.


title: Pieter van der Zwan wit net wêrom't CU net yn kolleezje komt

maintext:
Pieter van der Zwan fan de ChristenUnie yn Smellingerlân hat eins gjin idee wêrom't syn partij net yn it nije kolleezje komt. Dat liet er moandeitejûn witte yn It Polytburo.
De ChristenUnie waard by de ferkiezingen yn maart de twadde partij, mar se binne net frege om in wethâlder te leverjen. Pieter van der Zwan, no noch demisjonêr wethâlder en listlûker, kin him wol foarstelle dat syn partij ôfrekkene is op har ferset tsjin de keapsnein.
Yn it nije kolleezje fan Smellingerlân komme - sa't it no liket - de ELP (de Eerste Lokale Partij, de grutte winner fan de ferkiezingen), PvdA, VVD, en GrienLinks/FNP. De ferwachting is dat de nije koälysje ein dizze moanne ynstallearre wurdt.


title: Thewis Hobma oermachtich by fierljeppen yn Bûtenpost

maintext:
Thewis Hobma fan Harns hat sneontejûn de fierljepwedstriid yn Bûtenpost wûn. By de senioaren pakte er de oerwinning mei in sprong fan 20.26 meter. Opmerklik wie dat dat syn alderearste sprong wie en dêrmei wie er ek de iennichste dy't oer de tweintich meter ljepte. Hannes Scherjon fan Noardburgum waard twadde mei 19.87 meter en as tredde einige Ysbrand Galama út Warkum mei 19.21 meter.
By de froulju gie de winst nei Melanie Heins út Warkum. Har lêste sprong yn de finale wie mei 14.93 meter rom foldwaande foar it earste plak. Mei mear as in meter ferskil waard Akke Dijkstra fan Kollum twadde (13.62) en Boukje de Boer fan It Heidenskip pakte it tredde plak (13.15).
By de junioaren wie Freark Kramer fan It Heidenskip oermachtich (18.31), folge troch Rutger Piersma út Molkwar (17.04) en Wietse Nauta út Drylts (16.67).
De winst by de jonges gie nei Rutger Haanstra fan It Heidenskip (16.22). It twadde plak wie foar Wisse Broekstra út Tsjummearum (15.17) en as tredde einige Bouwe Westert fan Snits (14.29).
Femke Rispens út Niehove wûn by de famkes (13.37). Tirza Boschma fan Drylts pakte it twadde plak (13.28) en Henrieke Wijnstra út Snits waard tredde (11.45).


title: Geert fileart #1: Seure

maintext:
Geert van Tuinen is keatsferslachjouwer, keatsleafhawwer én keatskritikus. Yn de searje 'Geert fileart' is net ien feilich. In pear kear yn it keatsseizoen nimt hy de keatsers, de bestjoerders of coaches op de hakke. Geert analisearret, bekritisearret en filearret de keatswrâld. Dus pas op!
Witte jim wat it leuke fan keatsen is? Dat der sa'n allemachtich soad seurd wurdt. Ik kin my net in oare sport betinke wêryn't sa seurd wurdt as yn it keatsen. En ik wit ek hoe't it komt. Regels, regels, regels. Oeral hat de keatserij regels foar. Al is it probleemke noch sa lyts: it KNKB makket der regels foar. Echt wier. En dan is it net sa dreech om te betinken dat dy regels alle kearen wer liede ta tal fan non-diskusjes en seurderij. Machtich moai as je der fan in ôfstân nei sitte te sjen en te lústerjen. In ergernis as je dermei te krijen hawwe. Mar seure heart by it keatsen as de krystdagen by desimber.
Nim no bygelyks de ôfrûne wike. Doe is der nochal wat seurd oer Ilse. Ilse Tuinenga, út Berltsum. Alteast: dat seit se sels, dat se út Berltsum komt. De seurders sizze: sy wennet by har freon yn Frjentsjer. Wat it probleem is? Regeltsjes. Dit regeltsje seit dat je keatse moatte foar it doarp of stêd dêr't je yn wenje. No hat Ilse har freon in hûs kocht yn Frjentsjer en dus sizze de seurders: dan sil sy dêr ek wol wenje. Dat geseur giet troch oant en mei de reglemintekommisje (ja ja, dy bestiet ek; dêroer daliks mear) en de burelen fan it keatsbûn.
Wêr't dan wer net in minske op it idee komt om Ilse efkes te beljen. No ja, lang om let, nei in protte geseur, de direkteur Marco Hoekstra. Ja, ja, de direkteur sels! No, dy waard efkes netsjes ôfskoudere troch Ilse, dy't direkteurtje dúdlik makke dat sy ynskreaun stiet yn Berltsum en oft dat geseur ek út wêze koe, want sy hat der lêst fan. Direkteurtje monkele noch wat fan "we sjogge foarearst ôf fan sanksjes" en dripte ôf. Ilse hold gjin waarme gefoelens oer oan it petear. En ik ek net. Want wêr bemuoit dat KNKB him mei? Wêr bemuoit dy reglemintekommisje him mei? As Ilse seit dat se yn Berltsum wennet, dan leit de kontrôletaak by de gemeente en by nimmen oars. En oant dy tiid wennet Ilse yn Berltsum. Punt. Ilse wit ûndertusken dat sy ynskreaun wêze moat op it adres dêr't sy, en sa stiet it yn de wet, "het meeste nachtverblijf houdt". En dat de gemeente ferantwurdlik is foar kontrôle en hanthavening. Dat al dy seurpotten én de KNKB it mar efkes witte. Dus Marco: ast noch wat wolst, dan moatst sjen datst bewize kinst dat Ilse 4 nachten by har freon koest. Lis der mar even neist, soe ik sizze. Súkses jonge. Mar ophâlde fan seuren graach.
Der wurdt trouwens noch mear seurd oer Berltsum. Wat it probleem no wer is? Regeltsjes. En útsûnderings dêrop. Fansels. Wêr't regels binne, dêr binne útsûnderings. Seker by it keatsbûn. Je kinne it net betinke, mar der is in útsûndering makke op dy ferplichting om te keatsen foar it doarp dêr't je wenje as je as jeugdkeatser tafallich de iennige yn in bepaalde kategory binne. Dan meie je keatse foar it doarp dat it tichtste by leit. "Eenlingenbeleid" hjit dat. Pff... lis dat no wer ris út. No: nim no Berltsum dus. Hat twa jongeskeatsers, Thomas en Allard. Gjin probleem: balkearder derby út de skoaljonges (dat mei; ek in regeltsje), dan is der in partoer. Keatse mannen!
Mar der komt in probleem. Allard rekket swier blessearre, kin it hiele seizoen net keatse en dus stiet Thomas allinnich. Mar dat probleem wurdt oplost. Yn Sint-Jabik wennet Verry. Ek allinnich. En yn Sint-Anne fine we Jesse. Hat ek gjin maten. Moai mei syn trijen yn ien partoer. De útsûndering op de regels lit it ta. Mar wat in geseur ûntstie der wer. Want... tusken Sint-Jabik en Berltsum leit Wier, dus mei Verry neffens de seurders net foar Berltsum keatse.
Ik haw mar efkes belle mei de foarsitter fan Berltsum, Jelle Eijzenga. Neat oan de hân, seit Jelle. Alles útsocht troch keatsbûn en ferienings. Earne grinzget Sint-Jabik oan Berltsum (ik fetsje dit efkes koart gear). Dus it mei. Mar wêrom keatse dy jonges dan foar Berltsum, Jelle? En net foar Sint-Anne? Dat leit úteinlik sawol neist Sint-Jabik as neist Berltsum. "No, dat komt sa: Sint-Anne woe hawwe dat sy foar dat doarp keatse soenen. Wy woenen dat sy foar Berltsum útkomme soenen. Doe hawwe we de kar oan Verry út Sint-Jabik litten. Dy keas foar Berltsum, dus keatse sy foar ús. Snapst?"
Pff... ja Jelle, ik snap it. It folk net mear en dat seurt troch. Mar no witte jim hoe't it sit. Wat ik mar sizze wol: it tilt op fan de regels by it KNKB en dat soe oars moatte. Want der komt allinnich mar geseur fan. De biezem moat troch de regeljouwing. Keatsen moat wer in sport wurde dy't troch it publyk te begripen falt. Dus fuort mei al dy oerstallige regeltsjes, te begjinnen mei dy moloch dy't ranking hjit. Dêr snapt net in minske wat fan. Net út te lizzen oan it publyk. Myn foarstel: lit dy reglemintekommisje him ris dwaande hâlde mei it opskjinjen fan al dy ûnsinnige regeltsjes. Dat skeelt in protte geseur.
Mar ik begryp: dat is te folle frege. Want dan soe dy kommisje himsels wol ris oerstallich meitsje kinne en dan hawwe sy gjin taak mear. Binne se gjin kaderlid mear en moatte se entree betelje by de partijen en har eigen kofje keapje. No, mannen fan dy kommisjes, ik haw nijs foar jim: it KNKB is wol sa'n bytsje klear mei al dy kaderleden dy't fergees, mei de partner, nei it keatsen gean. Dêr sil peal en perk oan steld wurde, sa wurdt sein. Moai sa, hawwe jim ek wer wat te seuren.


title: Twa jongeren swierferwûne by boatûngelok

maintext:
Op De Brekken by De Lemmer binne sneintejûn twa jongeren swierferwûne rekke by in boatûngelok. It giet om in 15 jierrich famke út de Noardeastpolder en in 16 jierrige jonge fan De Lemmer. It ûngelok barde om alve oere jûns hinne. De slachtoffers sieten op in rubberboat dy't troch in speedboat oerfearn waard.
In 19 jierrige man fan De Lemmer is oanhâlden op fertinking fan belutsenheid by it ûngelok. De fertochte wie earst útnaaid, mar koe mei help fan tsjugen achterhelle wurde.
De slachtoffers binne oerbrocht nei it sikehûs. De plysje ûndersiket de tadracht fan it ûngelok, en sjocht ek oft de fertochte ûnder ynfloed wie doe't it ûngelok barde.


title: Jonge krijt twa jier jeugddetinsje foar deastekken styfheit

maintext:
In 17-jierrige jonge is troch de rjochtbank feroardiele ta twa jier jeugddetinsje foar it deastekken fan in 39-jierrige ynwenner fan Snits. It giet om de eardere styfheit fan de jonge. Dy waard desimber ferline jier troch de jonge delstutsen. Ut ûndersyk hat bliken dien dat de jonge in earnstige gedrachssteurnis hat en fermindere tarekkenber is.
De straf is flink heger as de 14 moanne dy't easke waard, omdat de rjochter deaslach bewiisd fynt. De jongen sei op de sitting dat er hannele út selsferdigening. Neffens de rjochter sprekke de feiten dy ferklearing tsjin. Sa hie it slachtoffer in djippe stekwûne yn de side. Dat wiist derop dat mei krêft stutsen is, en net yn in fal, sa't de fertochte ferklearre op de sitting.
Neffens de rjochter moat de jonge behannele wurde foar syn gedrachsproblemen. De kâns op werhelling is grut, sizze eksperts. Jeugd-tbs mei in behanneling is dan ek nedich, sa stelt de rjochter yn syn fonnis. It is noch net dúdlik oft de fertochte yn heger berop giet.
Op 14 desimber 2017 gie it mis yn Snits. De fertochte hie spul krigen mei syn eardere styfheit, it 39-jierrige slachtoffer. Dy styfheit hie kokaïne fan de fertochte stellen. De 17-jierrige wie dêroer sa lulk dat er ferhaal helle. It slachtoffer waard yn syn eigen wente opwachte troch de fertochte en in 16-jierrige freon. Doe't der in rûzje ûntstie, is it slachtoffer yn 'e side stutsen. Hy koe útnaaie en is op strjitte yninoar sakke. Dêr is er oan syn ferwûningen ferstoarn.


title: Abe Lenstrastadion ferbout yngong, Feanshop yn pop-up-winkel

maintext:
De yntree fan it Abe Lenstrastadion op It Hearrenfean wurdt ynkoarten ferboud. Supporters moatte fan moandei 28 maaie ôf tydlik by in oare yngong wêze foar it ferlingen fan de seizoenskaart.
De Feansjop, de winkel fan fuotbalklup SC Hearrenfean, kriget ek in metamorfoaze. De winkel is dêrom nije wike ticht. Salang't de opknapbeurt duorret, komt der in tydlike winkel njonken de bioskoop yn it sintrum fan It Hearrenfean. Dêr kinne supporters harren guod keapje.


title: Kanadeeske feteranen by WOII-betinkingen Holwert en Ternaard

maintext:
Yn Holwert en Ternaard wiene freed twa aparte betinkingen foar de bemanningen fan de RAF-fleantugen dy't dêr delstoarten binne yn de simmer fan 1943. De betinkingen by de Holwerter seedyk en op it tsjerkhôf fan Ternaard waarden bywenne troch de seis Kanadeeske feteranen dy't dizze wike yn Fryslân binne.
Holwert
By Holwert crashte op 26 juny 1943 in Wellington op it Waad flakby de seedyk. Oan de binnenkant fan de seedyk leit no in tinkstien. Boargemaster Marga Waanders en doarpsbelang Holwert leine dêr in krâns, twa fan de Kanadeeske feteranen diene itselde.
De betinking mei de feteranen waard bywenne troch hûnderten Holwerters. Fjouwer F-16's fan de Ljouwerter fleanbasis brochten in earesalút troch yn formaasje oer de seedyk te fleanen.
Ternaard
De Kanadeeske gasten reizgen oanslutend mei histoaryske legerauto's fan Keep Them Rolling oer de seedyk nei Ternaard. Dêr wie oan it begjin fan de middei in twadde betinking foar de bemanning fan de Wellington dy't dêr op 3 augustus delstoarte. Ek yn Ternaard wie de belangstelling foar de betinking grut.
Hjir leine meireizge famyljeleden fan de Kanadeeske feteranen blommen by de fiif grêven. Ien fan de grêven is namleas, omdat ien bemanningslid nea identifisearre wurde koe. De seremoanje yn Ternaard waard ôfsletten mei it Ingelske en Kanadeeske folksliet.
Lytse presintsjes
De Kanadeeske feteranen dielden yn it doarp ek lytse presintsjes út lykas Kanadeeske flaggen, buttons en repen sûkelade yn in histoaryske 'Victory'-wikkel. It giet om sûkelade dy't liket op de repen dy't by de befrijing yn 1945 útdield waard.
De Kanadezen waarden oanslutend werombrocht nei harren ferbliuwplak yn Aldtsjerk foar de nedige rêst, want freedtejûn binne se wer oanwêzich by de Fryske deadebetinking yn de Prinsetún. Op sneon 5 maaie binne se earegast by de nasjonale start fan Befrijingsdei mei minister-presidint Mark Rutte yn Ljouwert.
D-Day takom jier
De Kanadeeske feteranen binne allegearre 93 jier of âlder. Likegoed binne guon fan harren fêst fan doel om faker nei Europa te kommen. Guon meitsje al plannen foar de 75e betinking fan D-Day takom jier. Yn de maaitiid fan 2020 is it 75 jier lyn dat Nederlân befrijd waard.
De stichting Canadian Liberators, dy't de reis fan de feteranen organisearre, is yn prinsipe ree om ek dan feteranen nei Fryslân te heljen, as se dan noch fit en sûn genôch binne.


description: De ôfrûne moannen binne goede ôfspraken makke oer ferbetteringen en der is ûndersyk dien nei de tiidsdruk.

title: Skjinmakkers by Van der Valk tefreden oer wurk

maintext:
De skjinmakkers, dy't wurkje foar útstjoerburo Jacquet & de Groot, klagen ûnder oaren oer de te hege wurkdruk en tekoart oan oplieding. In ferrassingsbesite fan it fakbûn oan ferskate Van der Valk-hotels befêstige dat byld.
It skjinmakbedriuw wie earst net bliid mei it ûndersyk fan it fakbûn, mar de ôfrûne moannen binne der goede ôfspraken makke oer ferbetteringen. Sa is in tiidsdruk-ûndersyk hâlden en krije alle wurknimmers ferplichte in oplieding. It CNV ropt Van der Valk noch wol op om ek de 'Schoonmaak-code' te ûndertekenjen, foar in goede en earlike behanneling fan hotelskjinmakkers.


title: Maksimumsnelheid by Ternaard en Wierum werombrocht

maintext:
De gemeente Dongeradiel hat de maksimumsnelheid op diken by Ternaard en Wierum werombrocht fan 80 nei 60 kilometer. It giet om de Koaiwei, 't Skoar en de Koaterhûsterwei.
Dêrmei giet de gemeente yn op fersiken fan bewenners. Dy hiene oan de belle lutsen om't der fierstente hurd riden waard. Neffens de bewenners is de ferkearsfeiligens net garandearre.
Foar it gebiet is neffens de gemeente de term 'bysûndere situaasje' fan tapassing. Belangryk, om't sa de bestimming fan de diken feroare wurde kin. Sa is 't Skoar in buorskip mei lintbebouwing en rinne der belangrike fytsrûtes troch it gebiet.


title: Lifeguards krije fiif nije wetterscooters foar op Waadsee

maintext:
De lifeguards fan de Koninklijke Nederlandse Redding Maatschappij (KNRM) op de Waadeilannen hawwe fiif nije rêdingswetterscooters krigen. Mei dizze wetterscooters kinne se swimmers yn need helpe. De scooters kinne in hege snelheid helje en kinne in hege brâning goed oan.
De KNRM hat trije fan de fiif scooters krigen fan it Dorus Rijkers Fonds, dat in soad projekten fan de rêdingsmaatskippij stipet. De oare twa komme fan it Van Zadelhoff Fonds en fan Yamaha Motor Europe.


title: Bestjoerlike fúzje tusken Piter Jelles en Simon Vestdijk

maintext:
Der komt in bestjoerlike fúzje tusken de iepenbiere skoallemienskip Piter Jelles en RSG Simon Vestdijk. It Piter Jelles hat no fêstigingen yn Ljouwert, Kollum, Dokkum en Sint-Anna, it Simon Vestdijk sit yn Harns en Frjentsjer.
Weromrinnend tal learlingen opfange
Mei de fúzje komt der ien koepel foar it iepenbier fuortset ûnderwiis yn Noard- en Noardwest-Fryslân. Neffens de bestjoeren fan beide skoallemienskippen is de fúzje needsaaklik om yn de takomst it weromrinnend tal learlingen yn Noard-Fryslân opfange te kinnen. Boppedat kin hjirtroch de wurkgelegenheid yn de regio beholden bliuwe. Op dit stuit binne beide skoallemienskippen noch sûn.
Mear as 5500 learlingen
Yn totaal hat de nije koepel mear as 5500 learlingen. De kolleezjes fan boargemaster en wethâlders fan Harns en Ljouwert jouwe in posityf advys oan de rieden, dy't noch grien ljocht jaan moatte foar de fúzje. Dêrnei wurdt it beslút noch foarlein oan it meisizzenskip en de rieden fan tafersjoch.
As alles trochgiet, begjint it proses om echt ta in fúzje te kommen oan it begjin fan takom skoaljier.
Gjin konsekwinsjes
De fúzje hat gjin konsekwinsjes foar de learlingen en de âlden fan de beide skoallemienskippen.


title: Lilke mûzebiter falt fytsers oan by Burdaard

maintext:
Wa't dizze dagen op 'e fyts in slach omgiet by Burdaard, moat tinke om in lilke mûzebiter. De gemeente Ferwerderadiel warskôget minsken foar de fûgel, dy't it benammen op fytsers foarsjoen hat. Nei alle gedachten hat de mûzebiter in nêst yn 'e buert fan de Stiennendamsterwei en reagearret er dêrom agressyf op foarbygongers.
Neffens de gemeente hat deselde mûzebiter de ôfrûne jierren al faker foar oerlêst soarge by Burdaard. Der wurdt warskôge de fûgel gewurde te litten en der goed om te tinken. De gemeente hat yntusken ek warskôgingsbuorden delset.


description: De gemeente Súdwest-Fryslân hat ferline jier goed fjouwer ton oerhâlden, wylst der rekken hâlden wie mei in ferlies fan hast fjouwer miljoen. Neffens de ge

title: Súdwest-Fryslân hâldt goed fjouwer ton oer


title: Fûgelhutte: Allinnich in frije geast sjocht fûgels

maintext:
De Napolitaan, de Dútske riger, de feantraper. It binne allegearre net besteande fûgels, betocht troch keunstner O.C. Hooymeijer. Yn syn nije wurk, in fûgelhutte yn natuergebiet Rottige Meente, stean ek net besteande fûgels sintraal.
De keunstner út Spangea iepenet op 27 maaie syn nije keunstobjekt: in spesjale fûgelsjochhutte. "Er komen vijf kijkers te hangen. Die kun je niet scherp stellen. Ja, eentje", fertelt Hooymeijer. "Want alleen als je goed kijkt, kun je de vogels zien."
Hooymeijer hat de fûgelhutte sels boud. Alles is in bytsje bryk: de trep, de planken en de flier. Boppe de doar fan de yngong hinget in buordsje mei de Latynske tekst: Alleen een vrije geest ziet vogels, yn Nederlânske oersettting.
Darwin en Marianne Thieme
Yn de hutte is fan alles te sjen: muorreplaten mei net-besteande fûgels, in list mei nammen fan minsken dy't wat bestjut hawwe foar de natuer, lykas Darwin en Marianne Thieme. Mar ek net besteande fûgelnammen stean op 'e list. "Ik hoop dat mensen die namen opzoeken op hun telefoon. Zo van 'Wie is dat?', en dat ze er dan achterkomen dat ze helemaal niet bestaan", fertelt er.
Boekje lezen
Der falt genôch te ûntdekken yn de hutte. "Je kunt er ook rustig een boekje lezen, of een boterhammetje eten en wachten tot de regen voorbij is", fertelt Hooymeijer. De fûgelhutte wurdt op 27 maaie iepene. Hy is fergees tagonklik foar publyk.


title: Koatstertilster krijt wurkstraf foar searje ynbraken

maintext:
In man út Koatstertille hat in wurkstraf fan 240 oeren krigen fanwegen tsien ynbraken by bedriuwen, yn Surhústerfean, Bûtenpost en De Harkema. Hy wurdt ek straft fanwegen drugsbesit en falsk jild. De man wie ferslave oan speed, doe't er op ynbrekkerspaad gie. De man hat alle ynbraken bekend, útsein ien by in boubedriuw op De Harkema.
Guod dat dêr stellen waard, is wol by him thús fûn. De fertochte seit dat er dat op Marktplaats kocht hat. Dêrom waard er ek noch feroardiele foar heling.


title: Klant betellet faktuer nei 23 jier oan boubedriuw Lont

maintext:
Boubedriuw Lont krige fannewike te meitsjen mei in hiel spesjale klant. Jan Fleer liet yn 1995 in wenning bouwe troch Lont yn Ljouwert. By de bou kaam Lont mei mearwurk.
Fanwegen de uniformiteit waard in trochsichtich glês yn in doar ferfongen troch matglês. Mearkosten: goed seishûndert gûne. Fleer gie destiids net akkoard mei dat mearwurk en betelle de faktuer net.
23 jier letter komt Jan Fleer yn in âld dossier de faktuer fan destiids wer tsjin. En no tinkt hy: dat kin net. ,,Dat is niet van mij, dat geld. Dat moet gewoon naar Lont'', seit Fleer.
Hy nimt kontakt op mei Jetze Lont, direkteur fan it boubedriuw en betellet him trijehûndert euro. Lont is ferbjustere troch dizze betelling, mar tinkt tagelyk ek: wat moat ik der mei? Hy freget Fleer om ris nei te tinken oer in goed doel. Lont: ,,Wy wiene dat jild fansels al ferjitten. It is hiel bysûnder.''
Kankerfûns
En dan komme der noch twa lyntsjes by inoar. Fleer hat sân jier ferlyn syn frou ferlern oan kanker. Earder rekke Jetze Lont syn broer Dirk kwyt oan deselde sykte. De oplossing wie gau fûn: de lette betelling fan Jan Fleer waard oermakke oan it KWF Kankerfûns. ,,Het overrompelde mij een beetje'', seit Fleer. ,,Ik vond het een supergedachte.''


title: Lintsje foar direksjelid Kor Visscher by ôfskied fan Philips

maintext:
Direksjelid Kor Visscher fan Philips yn Drachten is tiisdei by syn ôfskied fan it bedriuw beneamd ta Ridder yn 'e Oarder fan Oranje-Nassau.
De 65-jierrige Visscher út Haren wie neist syn wurk foar Philips ek foarsitter fan it Ynnovaasjekluster Drachten, wêryn't 18 ynnovative bedriuwen gearwurkje. Hy hat dêrmei in soad dien foar de ekonomy en de wurkgelegenheid yn it noarden.
Visscher wie ek aktyf binnen VNO-NCW, by de Ryksuniversiteit Grins en wie foar de provinsje Fryslân saakkundige op it mêd fan de ferdieling fan Europeesk jild foar ynnovaasje en ûndernimmerskip.


title: Radio Froskepôle: hast 20 jier muzyk yn alle streektalen

maintext:
Nei hast 2500 útstjoerings komt der in ein oan Radio Froskepôle, it programma fan Omrop Fryslân mei muzyk yn streektalen. Inisjatyfnimmer en presintator Gurbe Douwstra giet mei pensjoen, hy hat dan hast 37 jier by Omrop Fryslân wurke. Tongersdei wurdt der live op radio feestlik ôfskied nommen fan it radioprogramma mei in útstjoering fol live muzyk.
Radio Froskepôle is yn novimber 1999 ûntstien, sa fertelt Gurbe Douwstra: "It is eins op in frjemde manier begûn. Der wie noch in gat yn ús radioprogrammearing op sneontemiddei tusken 13.30 en 14.00. Doe ha we in radioprogramma betocht mei muzyk út Fryslân." De namme fan it programma is ôflaat fan it stik natuergebiet flak by it Omropgebou. "Wy wiene krekt mei de Omrop ferhuze fan de Nijstêd nei de Hemrik. Wy sochten in Fryske namme en it natuergebiet de Froskepôle leit hjir flakby. Sa binne we der op kaam".
Streektalen
Pas 12 jier letter, yn 2011 krige it programma de ynfolling dy't it no hat. Alle trochdewykse dagen tusken 18.00 en 19.00. Doe feroare ek de ynstek fan it programma. Gurbe neamt it Frisikana: "Ik woe in programma meitsje wêr't minsken nei lústerje kinne oan 'e ein fan de wurkdei. Alle hektyk efkes ferjitte en nei muzyk lústerje." Yn it programma krije foaral countrymuzyk, folk en singer-songwriters in poadium.
Ek streektalen hat Gurbe heech yn it Froskepôle-faandel. "Mar net allinnich streektalen út Fryslân, mar út it hiele lân. Fan Drinte oant Limboarch, oeral ha ik no streekartysten dy't ik kin." Dat is gelyk ek ien fan Gurbe syn moaiste oantinkens oan it programma. "Yn juny 2014 wie de 1500ste útstjoering fan Froskepôle. Dy ha ik presintearre mei kollega's Henk Scholte fan RTV Noord en Bert Kamping fan RTV Drinte. Alles stie yn teken fan streektaal. Dat wie sa moai." Freed is dan de 2484ste en lêste útstjoering.
Casa Ennema
Tenei sil op de tiid fan Radio Froskepôle presintator Harm Weistra te hearren wêze mei syn programma Weistra op wei, dat in oere langer wurdt. En dêrnei om 19.00 oere komt in nagelnij muzykprogramma: Casa Ennema. Mei as gasthear Eric Ennema. "Ik haw altyd al in passy hân foar Fryske muzyk en bin tige bliid mei dizze kâns om yn de grutte behoefte fan de harkers te foarsjen. Oft it no rock, pop of lústerferskes binne, it komt allegearre oan bod. Komt der in nij album út fan Elske DeWall, dan hearst dat fansels yn Casa Ennema. Boppedat biede we mei it programma ek in poadium foar nij talint."
Neffens Eric Ennema is der mei Casa Ennema keazen foar in radioprogramma foar in breed publyk fan minsken dy't de Fryske muzyk in waarm hert tadrage. Neist muzyk draaie wol Eric ek de ferhalen derefter fertelle. "Ik fyn it wichtich om de muzykleafhawwer mei te nimmen yn de muzyk en ek de ferhalen dêr om hinne. Casa Ennema is fan tiisdei 22 maaie ôf alle wurkdagen tusken 19.00 en 20.00 oere te hearren.


title: Botsing Grinzerstrjitwei: "Ien auto soe te hurd riden hawwe"

maintext:
By in oanriding tusken twa auto's yn Ljouwert binne tiisdeitejûn twa minsken ferwûne rekke. It ûngelok barde op de krusing fan de Grinzerstrjitwei en de Skieppestrjitte. Doe't ien fan auto's de Grinzerstrjitwei op ried, gie it mis. Neffens tsjûgen soe de oare auto fierste hurd riden hawwe.
Twa minsken rekken ferwûne by de botsing. Se binne mei de ambulânse nei it sikehûs brocht. De plysje ûndersiket hoe't it ûngelok barre koe.


title: Hearrenfean traint jûns yn tarieding op play-offs

maintext:
Sportklup Hearrenfean traint tiisdeitejûn pas om healwei achten. De ploech fan Jurgen Streppel docht dat yn tarieding op it duel tsjin FC Utrecht. Dy wedstriid is woansdeitejûn om 20.45 oere. It giet om de earste ronde yn de play-offs foar Europeesk fuotbal. Hearrenfean einige as achtste, Utrecht as fiifde.
Hearrenfean giet de wedstriid yn mei in fitte seleksje. Kik Pierie komt werom fan in skorsing en Pelle van Amersfoort is hersteld fan in ankelblessuere. Allinnich de al langer útskeakele Warner Hahn, Martin Ødegaard en Stijn Schaars binne der net by.


title: Presintaasje nije haadtrainer SC Hearrenfean

maintext:
Yn it Abe Lenstrastadion op It Hearrenfean is tongersdeitemiddei de nije trainer fan SC Hearrenfean presintearre. By syn presintaasje sei Jan Olde Riekerink dat er trije spearpunten hat: it oplieden fan jeugdspilers, betingsten kreëarje foar de topsport en minsken bine oan de klup.
Olde Riekerink sei fierders dat er bliid en grutsk is dat er yn de earedifyzje oan it wurk kin. Hy is hiel bliid mei SC Hearrenfean, foaral fanwege de tradysjes fan de klup. De nije trainer komt hjir ek te wenjen. Hy sil tongersdeitemiddei al in hûs besjen.
Tongersdeitejûn yn de útstjoering fan Fryslân Hjoed mear oer de bekendmakking fan Jan Olde Riekerink as nije trainer fan SC Hearrenfean.


title: LIVEBLOG: fytsalvestêdetocht 2018

maintext:
15.000 riders stappe op dizze Pinkstermoandei wer op de fyts foar de 235 kilometer lange Fytsalvestêdetocht. Moandeitemoarn sette de tocht yn Boalsert útein mei it startskot fan swimmer Maarten van der Weijden. Yn dizze liveblog hâlde wy dy op de hichte fan alle nijtsjes dy't foarby komme op social media en in seleksje fan de hichtepunten fan telefyzje. Fansels kinst de fytsalvestêdetocht ek fia de livestream hjirboppe sjen.
7.58 oere: Warkum makket har op foar de tûzenen fytsters.
7.38 oere: Wykagint Kroes regelet fan 'e moarn it ferkear yn Holwert. Deputearre Sander de Rouwe genietet fan de fytstalvestêdetocht en wy al ierde betiid derby.
De @Fietselfsteden hoofdstad ontwaakt. Wakker geschoten door olympisch kampioen én binnenkort 11-steden zwemmer Maarten van der Weijden. Het wordt weer genieten vandaag in onze @provfryslan #11Steden @LF2018 pic.twitter.com/BKkf65nNj5 — Sander de Rouwe (@Sanderderouwe) May 21, 2018
7.20 oere: Ek de taskôgers binne der al betiid by. Hjir by Frentsjer.
Ik zit er klaar voor #fietselfstedentocht eerste aanmoedigplaats pic.twitter.com/0e3HW6W2lR — Dagvoorzitter Tineke (@10VoorJeDag) May 21, 2018
6.30 oere: De organisaasje stimpelt mar wakker raak en de earste groep fytsers komt oan yn Harns.
Daar gaan we! Op naar #Harns! @sjoerdblomm en ik nemen jullie deze dag weer mee op sleeptouw via #DBstedentocht. Oant straks🎉 pic.twitter.com/PBoXIqJt0X — Romke Gabe Draaijer (@RomkeGabe) May 21, 2018
6.00 oere: Neffens waarman Piet Paulusma wurdt it hjoed perfekt fytswaar: in soad sinne en lekker waarm. Der stiet in matige wyn út it easten/noardeasten en dat kin op de fyts wat ferkuolling jaan.
It waar foar Pinkstermoandei: folop simmer, sinneskynwaar en waarm mei likernôch 24 of 25 graden. ▶ https://t.co/DmOdbUuPga #OmropFryslân pic.twitter.com/jYwM40hzu5 — Omrop Fryslân (@OmropFryslan) May 20, 2018
5.00 oere: Ald-Olympysk swimkampioen Maarten van der Weijden iepenet de 82ste fytstalvestêdetocht mei yn startskot yn Boalsert. De earste fytsers sette útein mei de fytstocht op Pinkstermoandei.
4.54 oere: De earste groep fytsers stiet te wachtsjen oant se fan start meie. Ek kollega's Simone Scheffers en har soan Bartele Boersma dogge dit jier wer mei op de tandem. Sy sille binne te folgjen yn hart tocht op radio en telefyzje fan 8.00 oere ôf.
4.00 oere: De frijwilligers krije in lêste briefing fan de organisaasje.


title: Plysje Ljouwert hat drokke nacht mei stapperspublyk

maintext:
De plysje yn Ljouwert hat tongersdeitenacht drok west mei stapperspublyk. In 22-jierrige Ljouwerter waard oanhâlden, nei't hy op it Ruterskertier in oar mei de fûst yn it gesicht slein hie. De plysje krige ek in melding oer in fjochtpartij op it Hoeksterpaad. In man soe dêr tsjin syn holle skopt en slein wêze. Mar doe't de plysje oankaam, wie der net ien mear te bekennen. Der is ek noch gjin oanjefte dien.
Ek op de Eewâl soe in grutte fjochterij west ha, mar ek hjir kaam de plysje te let om noch wat dwaan te kinnen en wiene de belutsenen al fuort. De plysje fûn ek twa famkes dy't sa dronken wiene dat se net langer rinne koene en op strjitte leine. It giet om in 14-jierrich famke út de de gemeente Súdwest-Fryslân en in 17-jierrich famke út Ljouwert.


title: Ljouwert organisearret ynternasjonale waadkonferinsje

maintext:
Ljouwert is op 17 en 18 maaie it toaniel fan in grutte ynternasjonale waadkonferinsje. Ministers út Nederlân, Dútslân en Denemarken prate dêr oer de beskerming fan it waadgebiet. De ôfspraken wurde fêstlein yn it Ferdrach fan Ljouwert.
Neist de Denen en de Dútsers binne der ek delegaasjes út Súd-Koreä en Mauritanië, dy't fergelykbere natuergebieten ha. Mei dizze lannen wurdt gearwurke op it mêd fan fûgelmigraasje en edukaasje.


title: Epke Zonderland nei tolve jier studearjen offisjeel dokter

maintext:
Epke Zonderland mei him tenei offisjeel dokter neame. De turner fan De Lemmer hat tongersdeitejûn nei tolve jier studearjen yn Grins syn bul Genêskunde krigen. Al dy jierren kombinearre hy syn stúdzje mei topsport, mei as hichtepunt de gouden medalje op de rekstôk by de Olympyske Spelen fan 2012 yn Londen.
Ut 'e skroeven
De turner is út 'e skroeven dat er syn bul helle hat, seit er tsjin de NOS. "Yn 2006 siet ik yn de kolleezjebanken en tocht: wauw, wat soe it geweldich wêze om úteinlik mei it papierke nei hûs te gean. No binne we tolve jier fierder, dus it hat wol even duorre. Mar ik bin superbliid dat it slagge is."
Earst noch turnje
Zonderland sil net fuortendaliks oan it wurk as dokter, want de fokus leit noch op de Spelen fan 2020. Nije wike komt er foar it earst dit jier wer yn aksje by in ynternasjonale turnwedstriid, yn Slovenië. En letter dit jier steane it EK en WK op it programma. Nei dizze twa grutte toernoaien sil Zonderland ien dei yn 'e wike oan de slach as basisdokter op It Hearrenfean.


title: OoststellingwerfsBelang kiest foar CDA en PvdA en gjin VVD

maintext:
Yn Eaststellingwerf falt de VVD ferrassend bûten de nije koälysje. OostellingwerfsBelang, mei sân sitten de grutste partij yn de ried, kiest foar in koälysje mei it CDA en de PvdA.
Lyk nei de ferkiezingen like it derop as soe der in foarkar wêze foar it trochsetten fan de koälysje fan OoststellingwerfsBelang mei de VVD en it CDA. OoststellingwerfsBelang kiest nei petearen mei de trije grutste partijen foar de PvdA en net foar de VVD.
Fernijing en feroaring
Mei de kar foar de PvdA seit OostellingwerfsBelang better ynsette te kinnen op fernijing en feroaring, benammen binnen it sosjaal domein.
Download en lês hjir it ferslach oer de kolleezjefoarming yn Eaststellingwerf. (PDF)


title: Boargemaster en doarpsbelang wolle bemiddelje yn Feanwâlden

maintext:
De aktiviteitekommisje fan Feanwâlden hâldt der mei op en dêr fielt de gemeente Dantumadiel him troch oerfallen. De minsken fan de kommisje ha alle aktiviteiten foar dit jier skrast, omdat se al twa jier bedrige wurde.
Tige spitich
Boargemaster Klaas Agricola fan de gemeente Dantumadiel wol in bemiddeljende rol spylje yn de kwestje fan de opstapte aktiviteitekommisje. De oanhâldende bedrigingen binne de kommisje lang om let tefolle wurden en sy binne opstapt. "Tige spitich", sa fynt boargemaster Agricola, sels ynwenner fan Feanwâlden. "Dit kin gewoan net. It is ferskriklik foar de minsken dy't dit oerkomt."
Yn petear
Hy wist oant tongersdei noch hielendal neat fan de ûntsteane sitewaasje, mar hat tasein dat hy op hiel koarte termyn om de tafel wol mei de leden fan de aktiviteitekommissje om te sjen hokker rol de gemeente yn dizze kwestje spylje kin. "Mar je kinne pas bemiddelje wannear't je witte wa't de oare partij is. Ik sil yn alle gefallen mei de kommisjefoarsitter belje en ik wol in petear hawwe mei it bestjoer."
Hoewol't der sprake is fan bedriging, is der gjin oanjefte dien by de plysje, sa befêstigje sawol plysjewurdfierder Anne van der Meer as boargemaster Agricola.
Doarpsbelang
Ek doarpsbelang-foarsitster Mathilde Hommes fynt de sitewaasje hiel spitich: "It is in ferlies foar it doarp as de aktiviteiten net trochgean."
"Fan fernielingen en bedrigingen hawwe wy noait wat meikrigen", seit Hommes. "De aktiviteitekommisje hie wol altyd in cateraar út it doarp yn de feesttinte. Twa jier lyn net mear. We wisten wol dat dêr wat spul om wie, mar fan de bedrigingen hawwe we dus noait wat heard."
Hommes sil ek kontakt sykje mei de aktiviteitekommisje, om te sjen oft doarpsbelang noch wat betsjutte kin.
Stifting mei bannen mei de cateraar?
Undertusken is yn Feanwâlden in twadde stifting dwaande mei de organisaasje fan festiviteiten. Dy stifting hjit Us Doarp en wie ferantwurdlik foar it feest dat op Keningsdei hâlden is yn Feanwâlden. Ien fan de leden fan Us Doarp soe bannen hawwe mei de cateraar, mei wa't it konflikt úteinlik ûntstean is. Foarsitster Annigje Siekma fan Us Doarp woe Omrop Fryslân net te wurd stean.


title: FIDEO: Liet-winner Stonecrobs live yn de studio

maintext:
Se wienen dochs bêst wol senuweftich, de fjouwer manlju fan Stonecrobs foar it optreden by Liet snein. Dat sei bandlid Bruno Rummler moandei yn it radioprogramma De Middei fan Fryslân.
De band waard by it Fryske sjongfestival Liet útroppen ta winner. Dat smiet in moaie trofee op en boppedat mei de groep op 23 maaie spylje op Liet International XXL.
Mar earst wienen se dus by Omrop Fryslân om it winnende liet, "Yn frijheid kinsto libje", te spyljen.


title: FIDEO: De kuieralvestêdetocht yn sifers

maintext: Goed tûzen kuierders rinne de kommende fiif dagen by alle alve stêden del. Om sân oere is nammentlik wer de start fan de alvestêdekuiertocht. Neffens kuierders is dizze tocht swierder als de Alvestêdetocht op redens en de Nijmeegse Vierdaagse. Wat stiet de dielnimmers allegear te wachtsjen?


title: Bouwmeester stiet sechsde nei earste dei EK Laser Radial

maintext:
Sylster Marit Bouwmeester fan Warten stiet nei de earste dei fan it EK Laser Radial sechsde. Se kaam moandei as tredde en njoggende oer de einstreek foar de kust fan it Frânske La Rochelle. Oan de Europeeske titelstriid dogge goed hûndert Laser Radial-sylsters mei. It EK duorret oant en mei sneon. Maxime Jonker stiet earste. Sy wûn beide races. Mirthe Akkerman út Akkrum einige yn de middenmoat en stiet op it 42e plak.
Olympysk kampioene Bouwmeester wûn ferline jier it Europeesk Kampioenskip yn Barcelona en hopet har titel no te prolongearjen. Yn april wûn se noch de wrâldbeker yn Hyeres.


description: Op de Reinder Buysingwei yn Ljouwert is in 92-jierrige frou ferstoarn nei in oanriding troch in frachtwein.

title: UPDATE: Slachtoffer (92) oanriding Reinder Buysingwei is ferstoarn

maintext: By in ûngelok op de Reinder Buysingwei yn Ljouwert is in frou fan 92 jier ferstoarn. Dat lit de plysje witte. De frou waard oanriden troch in frachtwein. Hoe't dat gebeure koe, wurdt noch ûndersocht troch de plysje. Der binne meardere ynstânsjes ynskeakele foar de helpferliening.


title: Cambuur hellet ferdigener Van Koesveld fan Hearrenfean

maintext:
Ferdigener Robert van Koesveld makket de oerstap fan Sportklup Hearrenfean nei Sportklup Cambuur. De 23-jierrige linksback tekenet in kontrakt foar ien seizoen by de Ljouwerters.
Van Koesveld makke yn it seizoen 2014/2015 by Jong Ajax syn debút yn it betelle fuotbal. Dêrnei gie er nei Hearrenfean, mar dêr kaam er noait oan spyljen ta. Wol waard er ferhierd oan Helmond, dêr't er de ôfrûne twa jierren basisspiler wie.
"Robert zou je een moderne verdediger mogen noemen", seit technysk manager Foeke Booy op de webside fan de Ljouwerters. "Hij is in de eerste plaats goed in verdedigend opzicht, maar ook aan de bal heeft hij kwaliteiten."
Tongersdei makke Cambuur al de komst fan Julian Calor bekend. Dy middenfjilder komt oer fan Jong Vitesse.


description: Der is jierrenlang oer praat: nijbou foar soarchsintrum De Stelp op It Amelân. Moandeitejûn is der in wichtige stap set.

title: Gemeenteried Amelân stiet achter nije lokaasje soarchsintrum

maintext:
De gemeenteried fan It Amelân hat unanym ynstimd mei de nijbou fan soarchsintrum De Stelp, by it terrein fan multyfunksjoneel sintrum Ons Hol, oan de noardkant fan Hollum. Der moat noch wol dúdlikheid komme oer de finansjele bydrage fan de belutsen soarchpartijen.
Dat binne soarchoanbieder Kwadrantgroep, soarchfersekerder De Friesland en it Soarchkantoar. De ferwachting is dat dy dúdlikheid der foar de simmer komt.


title: Danny Noppert nei finaledei European Darts Grand Prix

maintext:
Danny Noppert fan De Jouwer hat him sneontemiddei yn it Dútske Sindelfingen pleatst foar de finaledei fan de European Darts Grand Prix. De 27-jierrige Jouster wûn mei 6-5 yn legs fan Gerwyn Price. Yn in spannende lêste leg miste Price in finish fan 105 op tops; Noppert smiet dêrnei 63 út foar de winst.
It is de earste kear dat Noppert foarby de twadde ronde komt op in European Tour evenemint. Sneintemiddei komt de Jouster wer yn aksje op it poadium by de PDC. By de lêste 16 nimt hy it op tsjin de winner fan it duel tusken Peter Wright en Kirk Shepherd.


title: Stalker út Riis moat trije moannen de sel yn

maintext:
In 52-jierrige man út Riis moat fan de rjochter 3 moannen de sel yn foar it stalken fan in frou út Tsjerkgaast. De man is ek in kontaktferbod oplein en hy hat 5 moannen selstraf ûnder betingst krigen.
Brieven mei beskuldigingen
Hy hie de frou oardel jier lang brieven mei alderhande beskuldigingen stjoerd. Hy ferwiet de frou dat hy troch har alles kwytrekke is.
Tredde kear
It wie al de tredde kear kear dat de man him foar dit fergryp foar de rjochter ferantwurdzje moast. Hy is hjir earder ek al foar feroardiele. Neffens de rjochter die de man him te bot foar as slachtoffer, wylst hy de dieder is.


description: Bitgum en Winsum binne de finalisten fan de 114e Bûnspartij dy't moandei keatst wurdt yn Frjentsjer. It Winsumer partoer mei Robert Grovenstein, Johannes B

title: Bitgum en Winsum yn de finale Bûnspartij 2018


title: Djoer thúsferlies Snits Wyt Swart tsjin direkte konkurrint

maintext:
Sneinshaadklasser Snits Wyt Swart hat snein minne saken dien yn de striid tsjin neikompetysjefuotbal: thús ferlear de ploech mei 1-0 fan direkte konkurrint De Bataven.
Nei in saaie earste helte, lieten de twa ploegen it publyk nei it skoft mear sjen. Matts Bruining soarge hast foar in Snitser foarsprong, mar De Bataven-keeper Jeroen Wels tikke de bal noch krekt fuort.
Yn de santichste minút lei de bal wol efter de keeper, mar dat feest gie net troch fanwege in oertreding. In minút letter skoarde De Bataven wol. Rob Aarntzen makke de moaie iepeningstreffer. En dat wie ek direkt de lêste goal fan de middei, nettsjinsteande noch in kâns foar Snits yn de slotfaze.
Gjin goede saken
Snits en De Bataven hienen likefolle punten en dus hienen de Snitsers goede saken dwaan kind. No rinne De Bataven trije punten út en RKHVV docht itselde. Mei noch twa wedstriden te gean stiet Snits trettjinde. Dat soe nei de lêste wedstriid betsjutte dat Snits de neikompetysje yngiet.


title: Stroomtried yn Aldeholtpea tsjin leechrôvjen ljippenêsten

maintext:
De Fûgelwacht fan Aldeholtpea set dit jier stroomtried yn om foar te kommen dat de ljippenêsten leechrôve wurde. It stroomtried beskermet sûnt dizze wike trije nêsten. De fûgelwacht tinkt op dizze wize foksen en oare rôfdieren ôf te skrikken.
It stroomtried is earder ek brûkt. Dat holp doe wol tsjin de foksen, mar net tsjin de kraaien. Foarich jier binne in soad pykjes dochs pakt, flak foar 't se út it aai kamen. Dit jier hopet de fûgelwacht dat mei help fan it stroomtried mear jonge ljippen libjen bliuwe.


title: Alle 136 dielnimmers oan HT-race helje einstreek op Skylge

maintext:
Alle 136 roeiteams dy't freed oan de start ferskinen fan de HT-race, hawwe de einstreek op Skylge helle. Omdat alle dielnimmers net op itselde momint yn de haven fan Harns oan de race begûnen, is noch net dúdlik welk team de winner is fan de 32 kilometer lange roeiwedstriid. De boaten en bemanningsleden kamen út it hiele lân.
Mata Hari
Om 8.30 oere moarns begûnen de earste sloepen oan de race. De sloep dy't as earste op Skylge oankaam wie Mata Hari út Ljouwert. De acht froulju fan dit team leine de 32 kilometer yn trije oeren en 25 minuten ôf. De froulju ferskinen mei in wildcard oan de start.
GPS-tracker
De race wie foar it earst live te folgjen fia YouTube. As proef krigen tachtich sloepen in GPS-tracker.


title: Froulju SC Hearrenfean geane hurd ûnderút yn Amsterdam

maintext:
It frouljusteam fan SC Hearrenfean hat freedtejûn yn de kampioenspûl mei dúdlike sifers ferlern fan Ajax. Yn Amsterdam gie de ploech fan trainer Roeland ten Berge mei 3-0 ûnderút.
De spylsters fan Hearrenfean en Ajax sochten mei in rêststân fan 0-0 de klaaikeamers op. Nei in kertier spyljen yn de twadde helte kaam Hearrenfean op efterstân troch in doelpunt fan Kelly Zeeman. Tweintich minuten foar it ein makke Desiree van Lunteren der 2-0 fan. In pear minuten letter skoarde Marjolijn van den Bighelaar de tredde Amsterdamske goal fan de jûn.


title: Fêstiging nij soart leasefyts 'Swapfyts' yn Ljouwert

maintext:
Boargemaster Ferd Crone fan Ljouwert hat tiisdei de Fryske fêstiging fan it rap groeiende bedriuw 'Swapfiets' iepene, oan de Ljouwerter Stasjonswei. 'Swapfyts' is betocht troch trije studinten yn Delft. Foar in fêst bedrach lease studinten in stevige fyts mei in blauwe foarbân. As de fyts stikkengiet, wurdt er wer makke of krije de leasers in oare fyts, sadwaande de namme 'swapfyts'. Net-studinten kinne ek in fyts lease by swapfyts. Se betelje dêr in bytsje mear foar.
Foar direkteur en mei-oprjochter Steven Uitentuis fan Swapfiets wie de iepening fan de earste Fryske fêstiging in moai momint, want hy hat yn Ljouwert op skoalle sitten en is opgroeid yn Grou. Tegearre mei syn mem, dy't noch yn Ljouwert wennet, socht er al moannenlang om in gaadlik plak foar de earste Fryske swapfytssaak.
De swapfyts is yn oardel jier tiid in begryp wurden yn benammen de studintestêden fan Nederlân, want der binne al sa'n 40.000 swapfytsen. It bedriuw hat no fêstigings yn tweintich stêden yn Nederlân, België en Dútslân en is derfan oertsjûge dat de swapfyts ek yn Ljouwert gau ynboargerje sil.


description: In hurdfytser is oanriden op de Lauwers yn Drachten.

title: Hurdfytser ferwûne nei oanriding

maintext: In hurdfytser is sneintemoarn ferwûne rekke by in botsing op de Lauwers yn Drachten. In automobilist woe fanút de Slinge de Lauwers opdraaie en seach dêrby nei alle gedachten de fytser oer de holle. It slachtoffer bedarre op it hurde asfalt. De fytser is troch it ambulânsepersoniel neisjoen, en neffens tsjûgen dêrnei oerbrocht nei it sikehûs foar behanneling. De plysje docht ûndersyk nei de tadracht fan it ûngelok.


title: Meardere skiep oanfallen yn De Knipe

maintext:
Yn De Knipe binne yn de nacht fan freed op sneon meardere skiep oanfallen. Mooglik hat in wolf se te pakken hân, meldt de plysje fan it Hearrenfean op Twitter. Der wurdt noch fierder ûndersyk dien. De lêste tiid binne der faker meldingen oer wolven.
Mids april waard yn de súdeasthoeke fan Fryslân mooglik in wolf sjoen. Yn dy omkriten wiene sân skiep deabiten. As it hjir ek echt om in wolf gie, wurdt moandei bekend makke. Dan is de útslach fan it DNA-ûndersyk der.
Neffens boskwachter Roel Vriesema fan Steatsboskbehear is de súdeasthoeke fan Fryslân in ideaal gebiet foar de wolf. Der is iepen fjild om te jagen en der binne genôch plakken om te skûljen, seit er.


description: By in fjochtpartij yn in feesttinte op Frou Rock yn Froubuorren binne ôfrûne sneontejûn twa minsken slim mishannele.

title: Plysje siket tsjûgen fan mishanneling op Frou Rock

maintext: De slachtoffers binne mei in ambulânse nei it sikehûs tabrocht, dêr't se oan harren ferwûnings behannele binne. De plysje hat ûnderwylst ien fertochte oanhâlden. Om't der ferskate minsken by de fjochtpartij belutsen wienen, siket de plysje tsjûgen dy't mear witte of sjoen hawwe.


title: Noppert yn twadde ronde ûnderút op Players Championship

maintext:
Darter Danny Noppert is sneintemiddei yn de twadde ronde fan it tolfde Players Championship ûnderútgien. De Jouster ferlear yn Milton Keynes mei 6-5 fan Jose Justicia út Spanje. Noppert stie 5-3 foar tsjin Justicia, mar liet de Spanjert weromkomme oant 5-5. Yn de beslissende leg miste Noppert wedstriidpylken en smiet syn tsjinstanner út. Yn de earste ronde waard noch wol ôfrekkene mei Justin Pipe; dy wedstriid einige yn 6-3 foar Danny Noppert.
Ein maaie is it folgjende evenemint dêr't de Jouster darter oan meidocht. Dan wurdt yn Frankfurt am Main de kwalifikaasje spile foar twa Europeeske toernoaien yn Gibraltar en Kopenhagen.


title: Ljouwert sakket twa plakken op de Misdaadmeter

maintext:
Ljouwert is twa plakken sakke op de Misdaadmeter 2017 fan it Algemeen Dagblad. De gemeente stiet op in 28e plak, wylst dat in jier earder noch it 26e plak wie. It legere plak komt om't oer it algemien it tal misdriuwen yn Ljouwert nei ûnderen gien is, allinne it tal oerfallen is tanaam. Ljouwert heart neffens de krante noch wol by de ûnfeilichste gemeenten fan Nederlân.
De gemeenten Skylge, Harns, Smellingerlân, Hearrenfean en Eaststellingwerf stean yn it midden fan de ranglist. Ferwerderadiel stiet fan de Fryske gemeenten op it leechste plak.
It is foar de 17e kear dat de krante mei de Misdaadmeter komt. It AD basearret him dêrby op gegevens fan de plysje. Gemeenten mei minder as 4000 ynwenners binne yn it ûndersyk net meinaam.


title: Oarlochsferhalen: ûnderdûke jout bân foar it libben

maintext:
Ferhalen fan minsken dy't de Twadde Wrâldoarloch meimakken, komme der hieltyd minder. Dochs binne se der noch. Faak binne it no jeugdoantinkens fan minsken dy't as bern of jongere de oarloch meimakke hawwe. Se binne no yn de tachtich of njoggentich jier en hawwe ferhalen fan mear as santich jier lyn. As se deroer prate, is it lykwols as wie it juster.
De bân tusken ûnderdûkers en de minsken dy't harren in skûlplak besoarge hawwe, is faak sterk. Mar de freonskip tusken Noor de Haas yn Israël en Siets Postma fan Ferwert is wol útsûnderlik. Sûnt de oarloch, doe't Noor by Siets en har heit en broer Rense ûnderdûkt siet, belje se alle wiken mei-elkoar. Se binne no op jierren, mar faak sochten se elkoar op, yn Israël en yn Fryslân. Siets Postma út Ferwert is no 102 jier âld en wennet noch altyd selsstannich yn itselde hûs, dêr't Noor by har ûnderdûkt siet. Floor wie 21 en Siets 27. Heit Postma hie in weinmakkerij en Siets wie skoaljuffrou yn Burdaard.
Noor waard troch it ferset mei de trein fan Amsterdam nei Ljouwert brocht. Doe't se dêr oankaam, hie se gjin idee wêr't se wie. It earste wat se seach, wie it Oranjehotel. Dêr wie in buordsje: Voor Joden en honden verboden. Se krigen wat te iten en dêrnei gie it op nei Ferwert ta. Troch de pleatslike dokter Smid kaam Noor by Siets-en-dy yn de hûs. "Ik frege: Wêrom hawwe jimme my útkeazen?" Se hie krekt in razzia achter de rêch. Siets sei: "Do bist fan it beloofde folk." Doe't Noor sei dat se gjin jild hie, reagearre Siets sa: "Dêr doch ik net foar." Yn dy tiid wiene der in soad Joaden dy't grou jild deltelden foar in ûnderdûkadres. "Ik kin dizze minsken net ferjitte troch de dingen dy't se sein hawwe."
Razzia yn Ferwert
Der wiene folle mear ûnderdûkers yn Ferwert. Op in stuit wie it hiele doarp omsingele troch twahûndert Dútske soldaten. Ien kaam by Siets-en-dy yn de hûs. Noor lei al op bêd. "De Dútser gie nei it bedstee, luts de doar iepen en sei 'Auf'. "Se kaam omheech en sei: "Ich bin krank. Ich habe Schmerzen. Ich bin so krank." No wiene de Dútsers deadsbenaud foar besmetlike sykten. Hy smiet de tekken der wer op. Doe haw ik in tankgebedsje opsein", seit Siets.
Yad Vashem
Yn 1971 krigen Siets, har heit en har broer yn Israel de Yad Vashem-ûnderskieding. Tegearre mei Noor plante se in beamke dat by de ûnderskieding heart, yn de Leane fan de Rjochtfeardigen. Noor hat tweintich famyljeleden ferlern yn de oarloch.
Bang
Noor hat oan de oarloch in libbenslange eangst oerhâlden. Dy freeslike hate kin ik net begripe. Ik bin net bang foar mysels, mar foar myn bern en myn bernsbern. Ik sis altyd: Jimme kinne gean wêr't jimme wolle, mar soargje der wol foar dat jimme net ôfhinklik wurde fan oare folken.


title: Man bedriget en ferwûnet meiwurker gemeente Ljouwert

maintext:
De plysje hat woansdeitemoarn in man oanholden yn it stedhûs oan it Hofplein yn Ljouwert. De man kaam de hal yn mei in mes en bedrige in balymeiwurker fan de gemeente. Dy rekke dêrby ferwûne oan 'e hân, seit de plysje. It slachtoffer is behannele troch ambulânsepersoniel.
De fertochte is meinaam nei it plysjeburo. It is noch net bekend wat de oanlieding wie.
It stedhûs is ôfsletten yn ferbân mei it ûndersyk.
De meiwurkers fan de gemeente binne bot skrokken fan it ynsidint, fertelde in wurdfierster fan de gemeente.


title: FIDEO: Sleepboatdagen yn Wâldsein

maintext:
Wâldsein is sneon en snein wer it toaniel fan de Sleepboatdagen, in twajierliks spektakel foar jong en âld. Der lizze sechstich klassike sleepboaten en optriuwers yn de haven fan it doarp.
Dit jier stiet it Technoplein yn it doarp sintraal. Dit plein moat de jongerein entûsjast meitsje foar in baan yn de technyk. Der is neffens Alexander de Jong fan de organisaasje in grut ferlet fan minsken mei in technyske eftergrûn.


title: Brêgeknipper: kapperssaak yn brêgewachtershûske

maintext:
Gjin brêgewipper, mar in brêgeknipper! Jolanda Bloemsma iepenet in kapperssaak yn in brêgewachtershûske yn Ljouwert. Hier knippe en de brêge betsjinje: it liket har wol wat, want it is net echt in gebrûklik plak om dyn hier knippe te litten.
Oeral wol in oplossing foar
It brêgewachtershûske oan it Suderplein hat noch wol in opknapbeurt nedich. Jolanda sil noch in wike klusse om it hielendal fris te meitsjen. Yn it hûske is gjin streamend wetter en ek in wc is der net. "De minsken moatte thús mar nei de wc", seit Bloemsma. Wetter nimt se mei yn in jerrycan. "Der is oeral wol in oplossing foar. As ik nei de wc moat, gean ik bygelyks nei de ING of de McDonalds", seit se. "Der binne oeral aardige minsken om my hinne, dat komt wol goed."
In hiel karwei
Bloemsma kaam op it idee omdat se faak by it húske del fytst. "Ik seach it stean en naam foarich jier oktober kontakt op mei Stichting Brugwachtershuisjes. Mar dy koenen my net fierder helpe", fertelt se. Yn januari is Bloemsma sels nei de gemeente Ljouwert stapt en dêr wienen se al entûsjast. "It wie dochs wol in hiel karwei om it foar elkoar te krijen. It is ek net in gebrûklik plak foar in kapsalon fansels."
Se mei sels net oan de knoppen sitte, mar moat al in brêgewachterskursus folgje. "Miskien dat ik yn in needgefal al ris mei", laket se. As de brêge betsjinne wurde moat, dan komt in brêgewipper del.
Lytste kapperssaak fan it lân
Bloemsma hie foar dizze kapperssaak ek al in bysûndere kapperswinkel, nammentlik de lytste kapperssaak fan Nederlân. Se wurke doe op fjouwer fjouwerkante meter. It brêgewippershûske is krekt wat grutter, mei ûngefear 9 fjouwerkante meter


description: It partoer wie yn de finale te sterk foar it partoer fan Nynke Sijbrandij

title: Partoer Nelie Steenstra wint Gouden Wilhelminapartij yn Menaam

maintext:
Yn de haadklasse frije formaasje foar froulju is sneon de Gouden Wilhelminapartij yn Menaam wûn troch it partoer fan Nelie Steenstra. Tegearre mei Harmke Siegersma en Margriet Bakker, wie Steenstra yn de finale mei 5-4 6-2 te sterk foar it partoer fan Nynke Sijbrandij, Wiljo Sijbrandij en Marrit Zeinstra. De lytse preemje wie foar it partoer fan Marije van der Meer.
Harmke Siegersma waard útroppen ta keninginne yn Menaam.


title: 'Waadfûns moat elk jier tsien miljoen ekstra ynvestearje'

maintext:
De Steatefraksje fan de FNP fynt dat it Waadfûns alle jierren tsien miljoen euro mear yn projekten ynvestearje moat. Wannear't dat net bart, moat der nei 2026 jild werom nei it Ryk.
Der sit op it stuit mear as hûndert miljoen euro yn it Waadfûns en it Ryk docht dêr alle jierren miljoenen by. It Waadfûns jout de kommende jierren net mear út en dat soe betsjutte kinne dat de miljoenen dy't oerbliuwe weromjûn wurde moatte. Neffens de FNP binne der genôch projekten dêr't it jild ynstutsen wurde kin.
Nijsgjirrige projekten
Neffens de FNP binne der op dit stuit tal fan nijsgjirrige, ynhâldlike en kwalitatyf goede projekten dy't op de planke lizze. Lykwols, troch ôfstimmen en prosedueres, duorret it frij lang foardat dêr oan begûn wurde kin.
Dêrtroch wurde projekten útsteld en wurdt it jild dat dêrmei anneks is ek letter útjûn. Boppedat binne guon projekten goedkeaper as rûze is of gean projekten hielendal net troch, wêrtroch't der in enoarme reserve ûntstien.
Ekonomy en ekology
Om te foarkommen dat it jild wer nei de skatkiste fan it Ryk giet, sil de FNP takom woansdei yn de Steaten mei in amendemint komme. Doel is om it ynvestearringsnivo mei sawat tsien miljoen jiers omheech te bringen, sadat der oant en mei 2026 jierliks fjirtich miljoen beskikber is foar projekten.
In goede saak, neffens FNP-Steatelid Sybren Posthumus. "Dat is goed foar de ekonomy en ekology yn ús regio. Wurkgelegenheid, natuer en miljeu hawwe allegear belang by de ynvestearringen fan it Waadfûns."


title: "Europeeske subsydzje foar regionale ûntwikkeling bliuwt"

maintext:
Noard-Nederlân kin ek yn de takomst gebrûk meitsje fan Europeeske EFRO-subsydzje foar regionale ûntwikkeling. Dat is de oertsjûging fan Europarlemintariër Lambert van Nistelrooij, de subsydzjesaakkundige fan it CDA yn it Europeesk Parlemint. Fanwegen Brexit en nije Europeeske taken wurdt it Europeeske budzjet foar regionale subsydzjes wol lytser, mar ek yn de nije situaasje binne der kânsen foar Fryslân, Grinslân en Drinte, seit Van Nistelrooij.
"Ferstannich kompromis"
Op de gearkomste Noord in Nieuwspoort warskôgen Fryslân, Grinslân en Drinte tiisdei noch foar in mooglik ferlies fan Europeeske subsydzjes. De ôfwizende hâlding fan Nederlân om mear by te dragen oan Europa soe dêrta liede kinne. Van Nistelrooij tinkt net dat it safier komt. Hy rekkenet derop dat Nederlân in "ferstannich kompromis" slute sil mei Europa en dat de tagong ta Europeeske fûnsen bestean bliuwt.
Subsydzje foar fytspaden ferdwynt mooglik
De kritearia sille nei alle gedachten wol feroarje. Yn 'e takomst is Europeeske subsydzje benammen bedoeld foar ynnovaasje en foar gearwurking mei partners yn oare Europeeske lannen en net foar ynfrastruktuer, lykas it oanlizzen fan nije fytspaden. Woansdei prate de Kommisje Finânsjes fan it Europeesk Parlemint oer it budzjet foar de perioade 2020-2027. Deputearre Sander de Rouwe is tongersdei yn Brussel om him byprate te litten oer de ûntwikkelingen.
Profyt fan stipe oan East-Europa
Van Nistelrooij wiist der fierder op dat Nederlân ek goed profitearret fan de regionale stipe oan de nije lidsteaten yn East-Europa. Om't bedriuwen út benammen Nederlân, Dútslân en Eastenryk folop wurk útfiere yn lannen lykas Roemenië, Hongarije en Slowakije, profitearret ek Nederlân fan it Europeeske kohesybelied. It giet dan om bedriuwen lykas Philips, mar ek om agraryske bedriuwen. Wittenskiplik ûndersyk nei de effekten fan de Europeeske stipe oan East-Europa hat oantoand dat in net ûnbelangryk diel fan de ekonomyske groei, as gefolch fan it kohesybelied, yn West-Europa bedarret.
Wat is kohezybelied?
It Europeeske Kohezybelied wurdt ek wol 'regiobelied' neamd. It is derop rjochte dat de regionale ferskillen yn Europa lytser wurde. Dat bart troch subsydzjes te jaan oan Europeeske regio's dy't minder goed ûntwikkele binne. It eindoel is it stimulearjen fan ynvestearringen yn dy regio's.
EFRO stiet foar: Europees Fonds voor Regionale Ontwikkeling


description: De Dronrypster sjocht tige út nei it WK yn Ruslân: "Dit is it heechst helbere."

title: Erwin Zeinstra klear foar WK fuotbal

maintext:
Fideo-skiedsrjochter
It brûken fan de fideo-skieds op in WK is nij. "Wy ha foar it earst in WK mei in fideo-skiedsrjochter. Dus wy ha ek oefene op oertrêdingen op de râne fan de 16. Dêrby besjogge wy oft dy oertrêdingen der krekt binnen of bûten binne. En we oerlizze wy mei de fideo-skiedsrjochter", seit Zeinstra.
Fan de Fries mei it WK wol begjinne. "Dit is it heechst helbere wat der is. It is sa'n grut evenemint. Dat is ongekend!" It WK yn Ruslân set útein op 14 juny.


title: ONS Snits op eigen fjild ûnderút tsjin DVS'33

maintext:
ONS Snits hat sneontemiddei ferlern fan DVS'33 Ermelo. De ploech fan trainer Chris de Wagt gie op it eigen Sudersportpark mei 2-3 ûnderút tsjin de nûmer trije fan de tredde difyzje. ONS stiet sels fjirtjinde.
DVS'33 stie nei in healoere spyljen al op 2-0 troch goals fan Maurice de Ruiter (penalty) en Daniel van Warven. Betiid yn de twadde helte kaam ONS werom oant 2-1 troch in goal fan oanfierder Ale de Boer. Net lang dêrnei waard it sels 2-2 troch in rake frije traap fan Samir Merraki. Uteinlik moasten de Snitsers de winst dochs oan DVS'33 litte, nei in goal fan Benjamin Roemeon yn de 69e minút.
Troch it ferlies is ONS noch net wis fan liifsbehâld yn de tredde difyzje.


title: Plysjehûn fisket jonge ynbrekker út boskjes yn Drachten

maintext:
In plysjehûn hat freedtenacht in jonge ynbrekker út de boskjes fiske yn Drachten. De 17-jierrige fertochte hie ynbrutsen by in brillesaak oan de Noarderbuert yn Drachten, mar waard betrape troch de plysje doe't er op it dak fan de winkel rûn. Hy naaide út en ferstoppe him.
Yntusken fûn de plysje flakby de brillesaak in beurs mei it identiteitsbewiis fan de ynbrekker én in brillekoker út de winkel. De plysjehûn kaam de jonge gau op it spoar, mar dy woe nei meardere warskôgingen net út de boskjes komme. Sadwaande waard de hûn op him ôfstjoerd.
By de oanhâlding waard de fertochte biten troch de hûn. Hy is troch ambulânsepersoniel behannele oan syn ferwûningen. Dêrnei is de jonge oerbrocht nei it plysjeburo yn Ljouwert foar ferhoar en ûndersyk. De eigener fan de winkel hat oanjefte dien fan ynbraak.


title: Slachtoffers ûngelok Douna wurken by bedriuw út Gouda

maintext:
De twa deadlike slachtoffers fan it bedriuwsûngelok tongersdeitemiddei by masinefabryk Douna yn Ljouwert wiene wurknimmers fan Mokveld Valves BV út Gouda. Dat hat advokaat Bart Korvemaker witte litten. Hy is wurdfierder foar beide bedriuwen.
Mokveld Valves BV is spesjalisearre yn de oandriuwing fan kleppesystemen yn de gas- en oaljeyndustry. De beide slachtoffers wiene by Douna om in opstelling te testen. Dêrby is wat mis gien. Mear koe Korvemaker noch net oer it ûngelok sizze.


title: SC Hearrenfean wol Jan Olde Riekerink as haadtrainer

maintext:
Fuotbalklup SC Hearrenfean wol de 55-jierrige Jan Olde Riekerink as haadtrainer. Dat skriuwt de Ljouwerter Krante.
De klup hopet him ynkoarten presintearje te kinnen as opfolger fan Jurgen Streppel, dy't nei 2 seizoenen fuortgiet. Olde Riekerink seit dat er mominteel praat mei meardere Nederlânske en Sineeske klups.
De lêste klup dêr't Olde Riekerink foar wurke is it Turkske Galatasaray. Earder wurke er as jeugdtrainer en haad oplieding foar Ajax en wie er trainer by AA Gent, it Sineeske fuotbalbûn en wie assistint-trainer fan FC Porto.


title: CDA, CU en GB yn nije koälysje Achtkarspelen

maintext:
De gemeente Achtkarspelen krijt in koälysje fan CDA, GemeenteBelangen en ChristenUnie. Dizze partijen ha mei-elkoar 12 fan de 21 sitten yn de gemeenteried. Neffens de ûnderhannelers fan de partijen is der gjin needsaak foar in fjirde partij yn de koälysje. Ien en oar betsjut dat de PvdA, dy't by de ôfrûne gemeenteriedsferkiezingen ien sit ferlear, definityf út it kolleezje ferdwynt. Ek de FNP falt bûten de boat.
It CDA wie de winner fan de ferkiezingen yn Achtkarspelen. De FNP wie de grutste, mar is no de twadde partij yn dy gemeente.
Ynformateur Joop Atsma ferwachtet dat it kolleezjeprogramma yn de rin fan dizze moanne oan de gemeenteried foarlein wurdt.


title: Tsien ûnbekende brieven fan Mata Hari ûnder de hammer

maintext:
Bubb Kuyper Veilingen yn Haarlem ferkeapet op 30 maaie tsien brieven fan Mata Hari. Se skreau dizze by de bûtenwrâld ûnbekende brieven oan de skilder en tekener Piet van der Hem. Se binne ynbrocht troch in neikommeling fan in advokaat dy't Van der Hem earder bystien hat. De advokaat soe de brieven krigen ha as fergoeding. Bubb Kuyper ferwachtet dat de brieven op syn minst 25.000 euro opbringe.
Relaasje
It wie bekend dat Mata Hari (Margaretha Geertruida Zelle út Ljouwert) en Piet van der Hem elkoar koene. De skilder portrettearre har in pear kear. Yn de brieven stean sinnen as 'Je t'embrasse et je t'aime" ('Ik omhels dy en ik hâld fan dy'). Der binne fierder gjin bewizen fan in romantyske relaasje tusken de twa.
Provinsjaal
De brieven gean oer fan alles en noch wat: oer de portretten, oer it dûnsjen, oer in misstap dy't Mata Hari dêrby makke troch in gat yn de flier en oer it Nederlânske publyk, dat neffens de dûnseres sa provinsjaal wie dat it alles fan bûten mar lilk fûn.


title: Jild foar restauraasje fan Fryske monuminten

maintext:
De provinsje stelt jild beskikber foar restauraasje fan monumintale pleatsen, tsjerken en tsjerketuorren. 2018 is it Europeesk jier fan it Kultureel Erfgoed.
Eigeners fan Fryske monuminten kinne subsydzje oanfreegje foar restauraasje. Dêrfoar hat de provinsje 1,6 miljoen euro apart set. Njonken de buorkerijen dy't noch yn bedriuw binne, is der ekstra omtinken foar dakken fan pleatsen en tsjerken.
Dakken dy't driuwend ferfongen wurde moatte, krije foarrang, ek al is it kasko noch yn ridlike steat. It doel fan de regeling is om werbestimming foar dizze gebouwen oan te fiterjen.


title: FIDEO: Echtpear Tanahatoe fiert 75-jierrich jubileum

maintext: Njonken it befrijingsfeest wie it sneon ek feest bij it echtpear Tanahatoe yn Ljouwert. Want se binne 75 jier troud. Guus en Juul Tanahatoe binne no 97 en 93 jier. Se joegen elkoar it jawurd yn 1943 yn Yndonezië. Dat wie doe beset troch Japan, sadwaande wie it net in grut feest. It echtpear krige sneontemiddei sawol boargemaster Ferd Crone as kommissaris fan de Kening Arno Brok op besite, om har te lokwinskjen.


title: Fytser rekket swierferwûne nei botsing mei auto yn Feinsum

maintext:
In fytser is moandeitemoarn swierferwûne rekke by in ûngelok by Feinsum. It slachtoffer waard op de N357 by it oerstekken skept troch in auto. De helptsjinsten, wêrûnder in traumahelikopter, waarden oproppen om help te ferlienen, wêrnei it slachtoffer mei spoed nei it sikehûs brocht waard. It is noch net dúdlik hoe't er der oan ta is.
Fanwegen it ûngelok is de rydbaan ôfsletten. De plysje docht ûndersyk.


title: "Miljoenen nedich foar feangreidegebieten"

maintext:
Der moat de kommende jierren 25 miljoen euro stutsen wurde yn it feangreidegebiet. Dat jild is nedich om de doelstellingen op it mêd fan klimaat, fitaal plattelân en duorsume lânbou helje te kinnen. Dat makket de provinsje bekend. Dy wol der alle jierren 1,25 miljoen euro yn stekke, it Wetterskip mikt op in selde bedrach. Oer meardere jierren is in totaalbedrach fan 25 miljoen nedich.
De provinsje ferwachtet dat gemeenten, de lânbou en natuer- en miljeuorganisaasjes dêr ek oan bydrage. Dat kin yn de foarm fan jild, mar ek troch de manier fan wurkjen sa oan te passen dat de doelen helle wurde.
It doel fan de oanpak is duorsume lânbou, natuer en wetter yn it feangreidegebiet te kombinearjen. Dêrfoar moat it wetterpeil ferhege wurde, sadat de grûn minder fersakket en der in legere útstjit fan broeikasgassen is.
Neffens de provinsje stean de eksakte bedraggen foar it feangreidegebiet noch net fêst. Earst moat dúdlik wêze wat de krekte maatregels binne dy't nedich binne en wat dy kostje.


title: Skuorre yn Snits en auto yn Drachten geane yn flammen op

maintext:
Troch in brân is moandeitenacht in skuorre achter in wenning oan de Trêd yn Snits ferlern gien. De brânwacht waard om kertier foar tolven hinne warskôge. Doe't se oankamen wie de skuorre al net mear te rêden. De brânwacht koe wol foarkomme dat it fjoer oersloech nei in garaazje en in kas derneist. De oarsaak fan de brân is net bekend.
Autobrân
Yn Drachten is moandeitenacht in auto útbaarnd. De auto stie parkearre flakby in snackbar oan de Súdkade. Omwenners ûntdutsen de brân en bellen de brânwacht. Dy wie gau teplak en hie it fjoer binnen tsien minuten út. De oarsaak fan de brân wurdt ûndersocht.


title: Ekstra treinútfal komt troch it waarme waar

maintext:
It waarme waar fan de ôfrûne twa wiken hat soarge foar in soad ekstra treinútfal by Arriva yn Fryslân en Grins. In technysk ûnderdiel fan de trein, de saneamde stroomrichter, kin min oer de hommelse feroarings yn temperatuer. Dat soarget derfoar dat de motor fan de trein útfalle kin.
15 tûzen euro
Arriva is dêrom fan doel om alle stroomrichters te ferfangen foar nije eksimplaren, mar it kostet it bedriuw noch aardich wat jild. Foar eltse trein giet it om op syn minst 15 tûzen euro.
Levertiid falt ôf
Ek kostet it mear tiid as se earst ferwachte hiene. De levertiid fan de stroomrichters falt bot ôf en dêrtroch is noch net te foarsizzen wannear't de problemen krekt oer wêze sille, sa seit in wurdfierder fan it bedriuw.
Wol binnen de noarmen
Neffens Arriva bliuwt de treinútfal wol binnen de noarmen dy't ôfpraat binne mei de provinsje.


title: Kuieralvestêdetocht nimt maatregels fanwege de hitte

maintext:
Fanwege it waarme waar dat oankundige is, nimt de organisaasje fan de kuieralvestêdetocht maatregels.
De kommende dagen sil der op ferskate plakken by de rûte ekstra drinkplakken ynrjochte wurde. It is de ferwachting dat it tiisdei, op de earste kuierdei 26 graden wurde sil. Ek woansdei stiet dizze hege temperatuer op de planning. De organisaasje ropt de kuierders ek op om har goed ta te rieden op de felle sinne. Sa wurdt oanred om goed te smarren mei sinnebrân, en om de holle te beskermjen mei petten of in hoed. De kuieralvestêdetocht duorret de hele wike, en begjint tiisdeitemoarn betiid yn Ljouwert.


title: Grutste bamboebouwurk fan Europa stiet op Gaastereilân

maintext:
Op it Gaastereilân by Drachten wurdt dizze dagen de grutste 'bamboedome' fan Europa delset. It bamboebouwurk is bedoeld foar muzyk- en sirkusteäter Finestra Aperta en makket ûnderdiel út fan it haadprogramma fan LF2018.
De foarstelling wurdt fersoarge troch Blau Hynder en Boost Producties mei skouboarch De Lawei. It is de bedoeling om hjirmei ek ynternasjonale leafhawwers fan keunst en kultuer nei Fryslân te lûken. De premjêre is op sneon 2 juny en de foarstelling wurdt de hiele moanne spile. Yn de dome is romte foar 320 besikers.


description: "Dit is in iepen brief oan de measte hoareka-ûndernimmers yn Fryslân."

title: Kollum: "Terras"

maintext:
Mar oan it ein fan de dei komme we allegear by jim. Op it terras. Dêr wolle we in kopke kofje ha. Of in kâlde iistee. Of meast in pilske. Dus we rinne in terras op. Sykje in plak (nee, dan sit ik net yn de sinne, of nee dan sit ik yn de sinne), sjogge efkes om je hinne en stekke dan de hân op nei it yn de doar steande lid fan it terraspersoniel. Dy sjocht de oare kant út. Of faget mei in doekje in leech taffeltsje ôf. Of giet mei in leech kopke nei binnen. Rookt dêr in sigretsje. Giet nei de wc. Wat al net. Mar hat noch nea jo kant útsjoen. Dan gean je dêrhinne en freegje, soene jo mei wol in kop kofje bringe kinne. Nee seit se, dan moatte je by myn âldere kollega wêze. En dan rint se gau fuort want oars soene jo miskien noch freegje oft se dy kollega dan ek loswuolje kinne soe fan it gysgobjen yn 'e keuken. It duorret efkes, ik ha ek al minsken fuortgean sjoen.
Soks, achte hoareka-ûndernimmers, is jim skuld. Nee, jim sjogge it net. Jim dogge dat sels altyd wol goed, mar as it sa drok is, moatte jo de kok helpe want dy moat appeltaart mei slachrjemme, kroketten, gehakballen, kopkes sop oant de meast fantastyske diners klear meitsje. Wy frette en sûpe wat ôf op dy terrassen. En as it lemieren fan de oare dei sawat begjint as de lêsten it terras ôfrôle binne, as alles skjin en oprêden is, en it measte foar de oare dei wer klear stiet, dan ha je noch fiif minuten mei in eigen pilske om te antwurdzjen. "We kinne gjin personiel krije". Ik ha't oeral heard.
Ik moat earlik sizze, ik krige hast meilijen mei jimme. Earme lju, kinne gjin personiel krije. Is de jeugd finansjeel sa ûnôfhinklik wurden dat se inkeld oan de goede kant fan de taap sitte wolle? Is it wurk sa swier, dat we miskien wer personiel út de tredde of fjirde wrâld helje moatte, al is dat lestich, je fersteane elkoar net. Wat dogge dy bern yn al dy wiken fakânsje, sitte se dan yn in hoekje wat te boartsjen mei de mobyl? Binne de minsken op dy terrassen sa lestich , dat je der net tusken rinne wolle. Is servearjen in ferkearde term foar de jeugd, te tsjinstich? Wolle de âlders net dat se op jim terrassen ek mohammedanen en homo's ta tsjinst binne. Bliuwe jim allegear wol mei de hannen fan dy bern ôf?
Mar hoareka-ûndernimmers fan Fryslân, it is wat oars. As in famke 50 minsken op it terras betsjinnet, dan fangt se yn in oere it bedrach wat ien fan dy fyftich yn dat oere opsûpt. It jild fan dy oare 49 krije jim. Miskien wat oerdreaun, mar ik sjarzjearje wat om jim begripe te litten dat jim, en wy dus ek, der folle mear oan ha soenen as it terras- en oare personiel wat better betelle wurdt oer it generaal. Dan krije jim se wol wer, want wy binne allegear Nederlanners, dus sjoch nei jild.
En as se dan wer komme en betelle wurde, dan kinne jim se miskien efkes fertelle dat as se ek in kear nei sa'n swaaiende earm sjen wolle. En dan sizze as se dêr op yngeane, dat der dan miskien wol mear te fertsjinjen is."


title: Noardlike provinsjes lansearje eigen ekonomysk bestjoer

maintext:
Fryslân, Grinslân en Drinte krije mei yngong fan tiisdei in mienskiplik 'Economic Board Noard-Nederlân'. Dizze gearwurking is bedoeld foar it ûntwikkeljen én útfieren fan ekonomyske projekten op it mêd fan enerzjytransysje (fan it gas ôf), sûn ite en logistyk.
Yn dit gearwurkingsferbân sitte de trije provinsjes, de wurkjouwers en it heger ûnderwiis mei-inoar oan tafel. Dit is unyk yn Nederlân. Benammen wurkjouwersorganisaasjes VNO/NCW & MKB hawwe der de ôfrûne tiid hurd oan lutsen om it safier te krijen.
Net allinnich op papier
Fryslân wurdt ûnder oare fertsjinwurdige troch deputearre Sander de Rouwe, dy't as vice-foarsitter oanskowe sil. De 'Economic Board Noard-Nederlân' wol boppe alles besykje foar te kommen dat it in papieren gearwurking bliuwt. Om dat safier te krijen komt der in echt sekretariaat by VNO/NCW Noard en is der in budzjet beskikber.
It nije 'Economic Board' wurdt tiisdeitemiddei presintearre yn Nieuwspoort, yn Den Haach.


title: Keatsferiening Dronryp fiert 125-jierrich jubileum

maintext:
Keatsferiening Sjirk de Wal yn Dronryp bestiet 125 jier. De Dronrypsters sille dat wite ek, want it doarp sil mar leafst 2,5 wike feestfiere oant en mei 3 juny mei as hichtepunt de ferneamde Rypster Merke. Dizze grutste doarpsmerke fan Fryslân mei sa'n tritich attraksjes duorret dit jier fanwege it jubileum fjouwer dagen yn plak fan trije. De festiviteiten begûnen tongersdei mei in resepsje yn de oanklaaide feesttinte. Op dy resepsje waard it earste eksimplaar fan it jubileumboek oerlange oan de foarsitters fan Sjirk de Wal en Doarpsbelang Dronryp.
Neffens foarsitter Lute Pen fan Sjirk de Wal is syn feriening ek nei 125 jier noch altiten 'tige fitaal'. Foarsitter Klaas Koopmans fan Doarpsbelang seit dat Sjirk de Wal it 'it hert fan Dronryp' is. Foarsitter Wigle Sinnema fan de KNKB neamde Sjirk de Wal 'in sterke keatsklup, mei in rike histoarje'.


description: Yn ferskate gemeentes steane de frijwilligers-ôfdielings ûnder druk. De earste wike fan septimber wurdt wer de jierlijkse kollekte hâlden.

title: KWF is driuwend op syk nei frijwilligers yn Fryslân


title: Johannes Meeter skriuwt Lemmer Ahoy 2018 op syn namme

maintext:
Skipper Johannes Meeter hat sneontemiddei mei it skip Doarp Huzum it algemien klassemint fan Lemmer Ahoy 2018 wûn. De 46-jierrige skipper wie op it wetter by De Lemmer ûnder oaren Ulbe Zwaga en Douwe Visser te fluch ôf. Zwaga waard mei De Waaksdom twadde, wylst Visser mei Doarp Grou op it tredde plak einige.
Lemmer Ahoy is in sylevenemint fan trije dagen en begûn tongersdei op Himelfeartsdei. De wedstriden dy't hjir ôfwurke wurde, wurde wol sjoen as de earste serieuze krêftmjittingen fan it seizoen tusken skippers fan sawol de SKS as de IFKS.
Mear oer Lemmer Ahoy 2018 moandei yn Fryslân Hjoed, op Omrop Fryslân telefyzje.